Source: http://docplayer.fi/3165943-Esityksen-paaasiallinen-sisalto.html
Timestamp: 2017-08-17 10:08:09+00:00
Document Index: 19981347

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'KKO ']

1 Kirkkohallituksen esitys X/2014 kirkolliskokoukselle Asianro Kirkon paikallistason rakenteita koskevan sääntelyn muuttaminen ESITYKSEN PÄÄASIALLINEN SISÄLTÖ Esityksessä ehdotetaan kirkon paikallistason rakenteita koskevien kirkkolain ja kirkkojärjestyksen säännösten muuttamista. Esityksen tavoitteena on seurakuntien läheisyyden ja yhteisöllisyyden vahvistaminen, vastuullisen taloudenhoidon tukeminen sekä jäsenlähtöisyyden ja monipuolisen toiminnan mahdollisuuksien kehittäminen. Lisäksi esityksen tavoitteena on joustavuuden lisääntyminen työvoiman käytössä sekä hallinnon tehokkuus ja johtamisvastuiden selkeyttäminen. Seurakuntien asema kirkon elämän ja toiminnan perusyhteisöinä ehdotetaan säilytettäväksi ennallaan. Seurakunnat toteuttavat alueellaan kirkon tehtävää. Jatkossa kaikki seurakunnat kuuluvat seurakuntayhtymiin. Esityksen mukainen seurakuntayhtymä on palveluorganisaatio, jonka tehtävänä on mahdollistaa kirkon työ seurakunnissa. Seurakuntayhtymän on hoidettava asiat, jotka koskevat seurakuntayhtymään kuuluvien seurakuntien kirkollisverojen ja muiden yhteisten tulojen jakoa seurakuntien kesken, muuta talouden- ja omaisuudenhoitoa sekä henkilöstöhallintoa, arkistotoimea ja kirkonkirjojenpitoa. Seurakuntayhtymää perustettaessa seurakuntien omaisuus siirtyy seurakuntayhtymän omaisuudeksi. Esitys korostaa seurakuntayhtymien ja seurakuntien vastuuta oman toimintansa ja hallintonsa järjestämisessä. Kirkkolaki ja -järjestys sisältäisivät entistä vähemmän yksityiskohtaisia säännöksiä. Ehdotettuihin säännöksiin sisältyy valtuutus, jonka nojalla paikallisella tasolla tarkemmat määräykset sisältyvät esimerkiksi seurakuntayhtymän perussääntöön ja muihin hallintoa ohjaaviin sisäisiin sääntöihin. Esitys myös purkaa monia alistusmenettelyjä. Kirkon jäsenet kuuluvat alueellisesti rajattuihin seurakuntiin. Esitys ei sisällä poikkeuksia tähän parokiaaliperiaatteeseen. Esitys pyrkii varmistamaan, että seurakuntalaisilla on yhä enemmän mahdollisuuksia vaikuttaa suoraan itseään ja lähiyhteisöään koskeviin asioihin. Seurakuntaneuvoston on pidettävä huolta seurakunnan jäsenten edellytyksistä osallistua ja vaikuttaa seurakunnan toimintaan esimerkiksi tiedottamalla, selvittämällä mielipiteitä ja edistämällä jäsenten oma-aloitteista toiminnan suunnittelua. Kirkon paikallistason hallintoa hoitaisivat seurakuntaneuvostot, yhteinen kirkkovaltuusto, yhteinen kirkkoneuvosto, johtokunnat sekä viranhaltijat. Mahdollisuus seurakunnan osa-aluehallintoon on säilytetty esityksessä. Esityksen mukaan kirkkoherra on seurakuntaneuvoston ja yhtymärovasti yhteisen kirkkoneuvoston jäsen. Seurakuntaneuvosto valitsisi puheenjohtajan keskuudestaan ja yhteinen kirkkovaltuusto nimeäisi yhteisen kirkkoneuvoston puheenjohtajan samalla kun se nimeää yhteisen kirkkoneuvoston jäsenet. Esityksessä ei ehdoteta muutosta kirkkoherran vaalitapaan tai seurakuntavaalien järjestämiseen. Esityksen mukaan kaikki viranhaltijat ja työsopimussuhteiset työntekijät olisivat jatkossa seurakuntayhtymän palveluksessa. Seurakuntayhtymä perustaa ja lakkauttaa virat. Seurakuntatyön virat ja työsopimussuhteet ovat kuitenkin sijoitettuna seurakuntiin. Seurakuntayhtymän tehtävänä on huolehtia siitä, että seurakunnilla on riittävät resurssit ja osaaminen kirkon työn hoitamiseen omalla alueellaan. Esitys mahdollistaa työvoimaresurssien joustavan kohdentamisen yhtymän seurakuntien kesken sekä tiettyihin virkoihin ja työsopimussuhteisiin sijoitetun henkilöstön liikuteltavuuden tarvittaessa seurakuntarajojen yli. Esityksessä kirkkoherran tehtävä johtaa seurakunnan toimintaa säilyy ennallaan. Kuhunkin seurakuntaan sijoitettu henkilöstö on kirkkoherran työnjohdon alla. Yhtymärovasti toimii seurakuntayhtymän ylimpänä johtajana. Yhtymärovastin tehtävistä säädetään kirkkojärjestyksessä, mutta tehtäväkenttä voi olla seurakuntayhtymän koosta riippuen eri laajuinen. Nykyiset lääninrovastien tehtävät siirtyvät soveltuvin osin seurakuntayhtymien yhtymärovasteille. Yhtymärovasti on muiden kirkkoherrojen hallinnollinen esimies, mutta esimiehisyys ei rajaa yhtymän seurakuntien ja kirkkoherrojen toiminnallista itsenäisyyttä. Yhtymärovasti ei ole seurakuntayhtymän alueella tehtävän
2 2 hengellisen työn johtaja muutoin kuin seurakuntayhtymän yhteisen työn osalta. Yhtymärovasti toimii yhtymän talouden ja hallinnon johtavan viranhaltijan esimiehenä. Seurakuntayhtymien koolle ei esityksessä aseteta kriteerejä. Taloudellisen itsekannattavuuden näkökulmasta seurakuntayhtymien on oltava riittävän suuria. Saman kunnan alueella sijaitsevien seurakuntien on kuuluttava samaan seurakuntayhtymään. Sen sijaan samaan seurakuntayhtymään voi kuulua seurakuntia usean kunnan alueelta. Hiippakunnan tehtäväksi säädetään muutosprosessin johtaminen ja oman alueensa seurakuntayhtymien kokonaisuuden suunnittelu yhdessä seurakuntien kanssa. Kaksikielisen yhtymän muodostaminen tapahtuu suomenkielisen ja ruotsinkielisen hiippakunnan tuomiokapitulien yhteistyönä. Seurakuntayhtymään kuuluvien seurakuntien kirkkovaltuustot päättävät seurakuntayhtymän muodostamisesta hyväksymällä perussäännön. Esitys sisältää sekä väliaikaiset että vakiintuneen tilanteen säännökset. Kaikki seurakunnat siirtyvät seurakuntayhtymärakenteeseen viimeistään vuoden 2019 alussa. Muutokset ehdotetaan tulemaan voimaan mahdollisimman pian niiden hyväksymisen jälkeen.
3 3 SISÄLLYS ESITYKSEN PÄÄASIALLINEN SISÄLTÖ... 1 SISÄLLYS....3 YLEISPERUSTELUT Johdanto Nykytila Teologiset lähtökohdat Seurakuntien toiminta ja taloudellinen tilanne Ihmisten arvomaailman ja uskonnollisuuden muutokset Suomalaisen yhteiskunnan muutokset ja kuntauudistus Lainsäädäntö ja käytäntö Seurakunta Seurakuntayhtymä Kappeliseurakunnat, seurakuntapiirit ja seurakuntien aluetyö Seurakuntarakenteiden kehitys 2000-luvulla Seurakuntahallinnon nimikkeistö Vertailu naapurimaiden luterilaisiin kirkkoihin Nykytilan arviointi Esityksen tavoitteet ja keskeiset ehdotukset Tavoitteet Toteuttamisvaihtoehdot Keskeiset ehdotukset Seurakunta, seurakuntayhtymä ja hiippakunta Puitelainsäädäntö Seurakunnan jäsenyys Jäsenen osallisuus sekä osallistumis- ja vaikuttamismahdollisuudet Hallinto ja toimielimet Kirkkoherran valinta ja seurakuntavaalit Seurakuntayhtymän omaisuus ja talous Henkilöstön asema ja liikuteltavuus Johtaminen seurakunnassa ja seurakuntayhtymässä Seurakuntahallinnon nimikkeistö Seurakuntayhtymien muodostaminen esitettyyn rakenteeseen siirryttäessä Esityksen vaikutukset Taloudelliset vaikutukset Vaikutukset viranomaisten toimintaan Yhteiskunnalliset vaikutukset Vaikutukset seurakuntalaisiin Kielivaikutukset Vaikutukset lapsiin ja nuoriin Ympäristövaikutukset Työllisyysvaikutukset Maaseutuvaikutukset Asian valmistelu Valmisteluvaiheet Valmisteluaineisto Lausunnot ja niiden huomioon ottaminen Riippuvuus muista esityksistä... 28
4 4 YKSITYISKOHTAISET PERUSTELUT Säädösehdotusten perustelut Kirkkolakiehdotuksen perustelut luku Kirkon tunnustus, tehtävä ja jäsenet luku Kirkon hallinnollinen rakenne ja kielisäännökset luku Seurakunnan toiminta luku Pappisvirka luku Henkilöstö III Osa SEURAKUNTA JA SEURAKUNTAYHTYMÄ luku Seurakunta ja seurakuntayhtymä b luku Hiippakuntavaltuusto luku Piispa luku Tuomiokapituli luku Kirkolliskokous luku Luottamushenkilöt ja vaalit luku Alistaminen ja muutoksenhaku luku Täydentäviä säännöksiä luku Voimaantulo ja siirtymäsäännökset Kirkkojärjestyksen muutosehdotuksen perustelut luku Kirkon pyhät toimitukset luku Kristillinen kasvatus ja opetus sekä konfirmaatio luku Sielunhoito ja rippi; kirkkokuri; diakonia ja lähetystyö luku Pappisvirka luku Henkilöstö IV Osa SEURAKUNTA JA SEURAKUNTAYHTYMÄ luku Seurakuntarakenteen muutos luku Seurakunnan ja seurakuntayhtymän hallinto luku Piispa luku Tuomiokapituli luku Kirkkohallitus ja kirkon keskusrahasto luku Täydentäviä määräyksiä Kirkon vaalijärjestyksen muutosehdotuksen perustelut luku Seurakuntavaalit luku Hiippakunnassa toimitettavat vaalit Voimaantulo Suhde perustuslakiin ja säätämisjärjestys SÄÄDÖSEHDOTUKSET Laki kirkkolain muuttamisesta Kirkolliskokouksen päätös kirkkojärjestyksen muuttamisesta Kirkolliskokouksen päätös kirkon vaalijärjestyksen muuttamisesta LIITTEET RINNAKKAISTEKSTIT Laki kirkkolain muuttamisesta Kirkolliskokouksen päätös kirkkojärjestyksen muuttamisesta Kirkolliskokouksen päätös kirkon vaalijärjestyksen muuttamisesta LUONNOKSET PERUSSÄÄNTÖMALLEIKSI
5 5 YLEISPERUSTELUT 1 Johdanto Kirkon elämä toteutuu aina tietyssä ajassa, tietyissä rakenteissa ja organisaatioissa. Kirkon tulee toimia mahdollisimman taitavasti ja vastuullisesti toimintaympäristössään. Luterilaisen käsityksen mukaan kirkon rakenteisiin liittyvät kysymykset kuuluvat pääsääntöisesti ehdonvallan asioihin. Niitä voidaan muuttaa tilanteen vaatiessa, jotta ne parhaiten hyödyttävät ja rakentavat kirkkoa. Seurakuntarakenteita kehitettäessä lähtökohtana on kysymys, millaiset seurakuntarakenteet palvelevat parhaiten seurakuntien elämää ja seurakuntalaisten hengellistä etsintää sekä samanaikaisesti ilmentävät kirkon olemusta ja luonnetta. Teologisten lähtökohtien lisäksi esityksessä on otettu huomioon: 1) seurakuntatyön turvaaminen maan kaikissa osissa; 2) perusoikeudet ja yhdenvertaisuus tiettyjen palvelujen saamisessa; 3) seurakunnan jäsenten itsehallinnon toimintaedellytykset; 4) seurakunnan jäsenten osallistumis- ja vaikutusmahdollisuudet; 5) suomen- ja ruotsinkielisen väestön oikeudet käyttää omaa kieltään ja saada palveluja tällä kielellä; sekä 6) saamelaisten kielelliset oikeudet samoin kuin saamelaisten oikeus alkuperäiskansana ylläpitää ja kehittää omaa kieltään ja kulttuuriaan sekä saamelaisten kieltä ja kulttuuria koskeva itsehallinto heidän kotiseutualueellaan. 2 Nykytila 2.1 Teologiset lähtökohdat Uudessa testamentissa kirkkoa verrataan monijäseniseen ruumiiseen, monioksaiseen puuhun sekä elävistä kivistä koostuvaan rakennukseen. Kielikuvat alleviivaavat yhteenkuuluvuutta ja yhteistyötä erilaisten jäsenten välillä. Myös tunnustuskirjoissa kirkkoa kuvataan uskovien yhteisönä, jossa evankeliumi puhtaasti saarnataan ja sakramentit oikein jaetaan. Kirkkona oleminen on olemista Jumalan kansana, Kristuksen ruumiina, sisarien ja veljien joukkona, uskovien yhteisönä. Kirkon yhteisönä tulisi pystyä luomaan seurakunnan jäsenille sellainen viitekehys, joka antaa turvalliset raamit oman elämänkokonaisuuden nivomiseksi laajoihin, mielekkäisiin yhteyksiin. Usko ja lähimmäisenrakkaus sekä julistus ja diakonia kuuluvat kirkon olemisessa erottamattomasti yhteen. Seurakunta koostuu kirkon jäseniksi kastetuista paikkakunnan kristityistä. Seurakunta kokoontuu yhteen rukoilemaan ja viettämään ehtoollista. Seurakuntalaiset pitävät huolta lähimmäisistään ja kantavat vastuuta luomakunnasta. Kirkko voi olla uskottava diakoninen toimija vain, jos se koetaan yhteisöksi, jossa jäsenet aidosti välittävät toisistaan. Teologisesti tarkasteltuna seurakunta on kirkon elämän varsinainen subjekti. Jumalanpalvelusta viettävä paikallisseurakunta käsitetään ilmaukseksi universaalista Kristuksen kirkosta. Se on osallinen tuon kirkon ykseydestä ja katolisuudesta. Seurakuntien itsenäisyys ja luonne kirkon perusyhteisönä eivät siten missään oloissa merkitse sitä, että ne voisivat toteuttaa toimintaansa irrallaan maailmanlaajuisen kirkon yhteisestä tehtävästä. Kirkon olemukseen Kristuksen ruumiina kuuluu ykseys. Ykseyden tae on yhteinen apostolinen usko. Ykseydestä erityisvastuun kantavat piispat sekä seurakuntatasolla kirkkoherrat ja muut papit. Myös esitykseen sisällytetty yhtymärovastin virka hoitaa osaltaan tätä tehtävää. Kirkon viimeaikaisista strategioista ilmenee yksiselitteisesti, että kirkon yhteisöllisyydestä halutaan pitää kiinni. Yhteisöllisyyden toteutuminen kuuluu kansankirkollisen seurakuntamallin vaikeimpiin haasteisiin. Seurakunnan sisälle muodostuu luonnollisesti pienempiä yhteisöjä, mutta muuten yhteisöllisyys ilmenee lähinnä eräänlaisena potentiaalisena mahdollisuutena: tietyissä elämäntilanteissa ihmiset kääntyvät seurakunnan puoleen ja toivovat saavansa tukea ja yhteenkuuluvuuden kokemusta. Kirkko ei kuitenkaan halua olla ainoastaan eräänlainen hengellinen vakuutuslaitos, johon otetaan yhteyttä kriisien kohdatessa. Lähetyskäsky kehottaa kirkkoa aktiivisuuteen vanhojen ja uusien jäsenien tavoittamisessa. Seurakunnan optimaaliseen kokoon vaikuttavat paikalliset olosuhteet, kuten asukastiheys ja etäisyydet. Seurakunnan perustehtävän toteutumisen kannalta seurakunnan koko ja jäsenmäärä eivät kuitenkaan ole merkityksettömiä seikkoja. Seurakunnan luonne hengellisenä yhteisönä toteutuu parhaiten suhteellisen pienessä alueellisessa yksikössä. Sen sijaan talous- ja henkilöstöhallinto, hautausmaa- ja kiinteistötoimi sekä viestinnän tukitoimet ja tietohallinto voidaan toteuttaa suuressa yksikössä tehokkaasti, ammattitaitoisesti ja taloudellisesti.
6 6 2.2 Seurakuntien toiminta ja taloudellinen tilanne Yhtenä kirkon tavoitteena on ihmisten tavoittaminen monipuolisen ja ihmisille merkityksellisen seurakuntaelämän kautta. Toiminnan suunnittelussa ja toteuttamisessa pyritään vahvistamaan seurakuntalaisten osallisuutta. Tämä ilmenee pyrkimyksenä työntekijäkeskeisyydestä seurakuntalaiskeskeisyyteen. Samaan aikaan halutaan korostaa työntekijöiden ammattitaidon merkitystä. Työvoiman sijoittumista seurakuntiin voidaan tarkastella kahdesta näkökulmasta. Yhtäältä tutut työntekijät luovat turvallisuutta ja jatkuvuutta, toisaalta henkilöstön vapaampi liikkuminen mahdollistaisi henkilöstöresurssien joustavamman käytön ja helpottaisi työn alueellista suunnittelua ja sijaisuuksien hoitamista. Seurakuntalainen on aina myös kuntalainen. Kuntien ja seurakuntien rakenteilla, hallinnolla ja yhteistyöllä on vuosisatojen mittaiset perinteet. Eri aikoina yhteistyö on toteutunut eri muodoissa. Tällä hetkellä yli puolet seurakunnista ilmoittaa tekevänsä kunnan kanssa yhteistyötä kouluissa, vanhustenhuollossa, päivähoidossa, nuorisotoimessa ja vammaistyössä. Kolmannes mainitsee yhteistyöalueeksi päihdehuollon, kotisairaanhoidon ja toimitilojen yhteiskäytön. Lähes puolet kuntajohtajista arvioi seurakuntien merkityksen yhteistyötahona suureksi. Seurakuntatalouksista 111:lla oli negatiivinen vuosikate vuonna Tilikauden tulos oli negatiivinen 196 seurakunnassa. Erityisesti on kiinnitettävä huomio siihen, että taloudellinen polarisaatio on jatkunut jo vuosia voimakkaana. Heikot seurakuntataloudet heikkenevät edelleen, jopa voimakkaammin kuin aikaisemmin. Vuonna 2013 kirkollisveroa kertyi ennätykselliset 918 miljoonaa euroa, kasvu oli 6,1 prosenttia edelliseen vuoteen verrattuna. Kasvusta noin 25 miljoonaa euroa selittyy tilityskäytännön muutoksella, jolloin reaalinen kasvu olisi noin 3,2 prosenttia. Tavanomaisesti tammikuussa tehtävä tilitys aikaistui joulukuulle. Tämä ennakoi verotilityksen alenemaan vuodeksi Osasyy suureen kasvuun oli myös siinä, että verrokkivuoden kirkollisverotilitykset kasvoivat vain 0,8 prosenttia. Seurakuntien tuloista verotulojen osuus on noin 80 prosenttia. Alin kirkollisveroprosentti oli 1,0 ja korkein 2,0 prosenttia. Verotuloilla painotettu tuloveroprosentti oli koko kirkossa 1,35 prosenttia. Vuoden 2013 yhteisöverokertymä oli 105 miljoonaa euroa, kasvu edellisestä vuodesta oli 6,8 prosenttia. Vuoden 2013 jako-osuus oli 2,35 prosenttia. Vuonna 2014 seurakuntien jako-osuus on 2,81 prosenttia ja vuonna ,71 prosenttia. Jako-osuutta korotettiin siten, että laskennallisesti yhteisöveron tilitykset olisivat yhtä suuret kuin vuonna Eli yhteisöverokannan alenema kompensoitiin seurakunnille ja kunnille. Vuonna 2016 palataan takaisin tasolle, jossa seurakuntien jakoosuus on 1,82 prosenttia yhteisöverosta. Seurakuntien jako-osuudesta päättää valtio. Seurakuntien taloudellisista riskitekijöistä huomattavimmat ovat jäsenkehitys ja väestön nopea ikääntyminen. Verotulot pienentyvät ja eläkekustannukset nousevat. Maantieteellisesti talouden paineet kohdistuvat kaikkiin seurakuntiin, sillä maaseudulla väestö on keskimäärin ikääntyneempää kun taas jäsenmäärän lasku on voimakkaampaa kaupungeissa. Kirkosta eroaminen näkyy seurakuntien tulokehityksessä viiveellä, koska suuri osa kirkosta eronneista on työelämän kynnyksellä olevia nuoria aikuisia. 2.3 Ihmisten arvomaailma ja uskonnollisuuden muutokset Ihmisten asennemaailma ja arvopohja muuttuvat hitaasti. Havaittavissa on kuitenkin selvä kehitys, joka korostaa ihmisen yksilöllisyyttä ja vapaata harkintaa. Ihmisten uskonnolliset tarpeet, hengellisyys ja henkiset pyrkimykset kuitenkin säilyvät. Yhteisöllisyyden muodot ovat 2000-luvulla muuttuneet voimakkaasti. Sosiaalisia verkostoja luodaan maantieteellisesti entistä laajemmalla alueella. Myös globaalit kommunikaatio- ja verkottumiskanavat muuttavat paikallisyhteisöjen merkitystä. Syntyy verkko- ja virtuaaliyhteisöjä, jotka eivät ole fyysisiin rajoihin sidottuja. Yhteisöllisten seurakunnallisten palvelujen yhä laajempi luominen verkkoon tullee olemaan välttämätöntä. Kirkon rakenteen olisi vahvistettava kuulumisidentiteettiä, ei vain sen perinteisessä paikallisyhteisömerkityksessä, vaan myös niveltyen uudenlaisiin yhteisöllisyyden muotoihin. Jatkossa yhteisöllisyyttä toteutetaan usein parveilemalla ja kiinnittymällä vain hetkellisesti. 2.4 Suomalaisen yhteiskunnan muutokset ja kuntauudistus Seuraavan vuosikymmenen aikana näköpiirissä olevat yhteiskunnalliset muutokset tulevat olemaan nopeita ja suuria. Kehitys on osin ennakoimatonta ja yllätyksellistä. Vuosi 2042 merkitsee ennakointilaskelmien mukaan maallemme taitekohtaa: silloin Suomen väkiluku ylittää kuuden miljoonan rajan. Kansainväli-
7 7 sesti tarkasteltuna Suomen väestö ikääntyy tulevina vuosina erityisen nopeasti. Vuonna 2010 eläkeläisten määrä ylitti alle 15-vuotiaiden määrän. Lähes joka toisessa nykyisistä kunnista yli puolet asukkaista on eläkeläisiä vuonna Väestöllinen huoltosuhde kehittyy huolestuttavaan suuntaan. Maamme sisällä väestö keskittyy keskuskaupunkeihin. Ihmiset muuttavat usein palveluiden perässä. Tämä merkitsee etäisen maaseudun tyhjenemistä ja palveluiden saatavuuden heikkenemistä siellä. Henkisesti muutto merkitsee usein ihmiselle juurettomuuden ja irrallisuuden tuntoa, vaikka muutto olisi tapahtunut vapaaehtoisestikin. Monien sosiaalisten ongelmien hoito jää keskuskaupunkien hoidettavaksi. Eniten maan sisäisestä muuttoliikkeestä hyötyvät keskuskaupunkien ympäryskunnat, jotka ovatkin usein varsin vauraita. Ulkomaiden kansalaisia asui Suomessa vuoden 2013 lopussa henkilöä eli 3,8 prosenttia väestöstä. Alueelliset erot ulkomaalaisten sijoittumisessa ovat huomattavat. Monikulttuurisia perheitä Suomessa on noin Vaikka maahanmuuttajista noin 61 prosenttia on kristittyjä, Suomessa asuvista vieraskielisistä ainoastaan 7,2 prosenttia kuuluu evankelis-luterilaiseen kirkkoon. Valtaosa maahanmuuttajista jättäytyy kokonaan rekisteröityneiden uskonnollisten yhdyskuntien ulkopuolelle. Maahanmuuttajien määrä tulee jatkossa kasvamaan huomattavasti. Aikataulullisesti seurakuntarakenteiden kehittämiseen vaikuttaa käynnissä oleva kuntauudistus. Pääministeri Kataisen hallituksen kuntapolitiikan tavoitteena on turvata laadukkaat ja yhdenvertaiset kunnalliset palvelut asiakaslähtöisesti koko maassa, luoda edellytykset kuntien taloutta vahvistavalle kehittämistoiminnalle ja yhdyskuntarakenteen eheyttämiselle sekä vahvistaa kunnallista itsehallintoa ja paikallista demokratiaa. Kuntauudistus on koko maan laajuinen. Uudistuksen tavoitteena on vahvoihin peruskuntiin pohjautuva elinvoimainen kuntarakenne. Uudistuksen keskeisiä elementtejä ovat kuntarakennelaki, kuntien valtionosuusja rahoitusjärjestelmän uudistus, kuntalain kokonaisuudistus, sosiaali- ja terveydenhuollon järjestämislaki ja kuntien tehtävien arviointi. Kuntarakennelaki on tullut voimaan heinäkuun alussa vuonna Hallitus kannustaa kuntia tekemään tarvittavat muutokset suuntaamalla kunnille yhdistymisavustuksia. Avustuksen saamisen perusteena on se, että yhdistyminen tapahtuu vuosina , kuitenkin kaikissa tapauksissa viimeistään vuoden 2017 alusta. Kunnille, jotka täyttävät kuntajaon muuttamisen edellytykset, mutta eivät ole tehneet kuntajakoselvitystä, valtio voi määrätä tehtäväksi erityisen kuntajakoselvityksen. 2.5 Lainsäädäntö ja käytäntö Seurakunta Kirkon jäsenet kuuluvat seurakuntiin, joilla kullakin on määrätty alueensa. Kielellisellä perusteella samalla alueella voi olla useampi seurakunta. Alueellisen seurakuntajaon tulee puolestaan noudattaa kuntajakoa siten, että kukin kunta on kokonaisuudessaan saman seurakunnan tai saman seurakuntayhtymän alueella. Seurakunnan alueen muuttamisesta, seurakunnan jakamisesta alueellisesti tai kielellisellä perusteella, seurakunnan lakkauttamisesta sekä uuden seurakunnan perustamisesta päättää kirkkohallitus. Seurakunnan hallintoa hoitavat kirkkovaltuusto, kirkkoneuvosto, johtokunnat sekä seurakunnan viranhaltijat. Seurakunnan päätösvaltaa käyttää kirkkovaltuusto, jollei toisin ole säädetty tai määrätty. Kirkkovaltuuston toimikausi on neljä vuotta. Kirkkovaltuusto koostuu seurakuntavaaleilla valituista luottamushenkilöistä ja sen koko määräytyy seurakunnan jäsenmäärän mukaan siten, että kirkkovaltuustossa on vähintään 11 jäsentä ja enintään 39 jäsentä. Kirkkovaltuustolle kuuluvaa päätösvaltaa voidaan ohje- tai johtosäännöllä siirtää kirkkoneuvostolle, sen jaostolle tai johtokunnille. Kirkkoneuvoston tehtäviin kuuluu yleisesti johtaa seurakunnan toimintaa, edistää sen hengellistä elämää ja muutoinkin toimia seurakunnan tehtävän toteuttamiseksi. Kirkkoneuvosto johtaa seurakunnan hallintoa sekä seurakunnan talouden ja omaisuuden hoitoa. Kirkkoneuvosto valmistelee kirkkovaltuustossa käsiteltävät asiat ja huolehtii kirkkovaltuuston päätösten täytäntöönpanosta. Lisäksi kirkkoneuvoston tehtävänä on valvoa seurakunnan etua, edustaa seurakuntaa sekä tehdä sen puolesta sopimukset ja muut oikeustoimet. Kirkkoneuvoston puheenjohtajana toimii seurakunnan kirkkoherra ja muina jäseninä varapuheenjohtaja sekä 5 11 muuta jäsentä. Kirkkovaltuusto valitsee kirkkoneuvoston varapuheenjohtajan ja muut jäsenet toimikautensa ensimmäisen ja kolmannen kauden tammikuussa. Kirkkoneuvoston toimikausi on siten kaksi vuotta. Kirkkoneuvoston päätösvaltaa voidaan siirtää sen jaostolle, kirkkovaltuuston kirkkoneuvoston avuksi asettamille johtokunnille, kirkkoneuvoston puheenjohtajalle tai varapuheenjohtajalle sekä kirkkoneuvoston alaiselle viranhaltijalle. Pääsääntöisesti päätösvaltaa on siirretty kirkkoneuvoston ohjesäännöllä sekä
8 8 seurakunnan kirkkoherralle että seurakunnan talousasioita hoitavalle talouspäällikölle tai talousjohtajalle. Seurakunnan kirkkoherran tehtävänä on johtaa seurakunnan toimintaa. Hän on vastuussa jumalanpalveluksen, sakramenttien, kirkollisten toimitusten ja sananjulistuksen oikeasta hoitamisesta sekä yksityisen sielunhoidon harjoittamisesta. Kirkkoherran tulee myös valvoa, että seurakunnan muuta toimintaa harjoitetaan kirkon tunnustuksen ja tehtävän mukaisesti. Kirkkoherra on seurakunnan jumalanpalveluksissa, kirkollisissa toimituksissa ja muussa hengellisessä työssä sekä kirkkoherranvirastossa toimivien viranhaltijoiden ja työntekijöiden esimies. Kirkkoneuvoston puheenjohtajana hän valvoo kirkkoneuvoston päätösten noudattamista ja laillisuutta seurakunnan hallinnossa ja taloudenhoidossa. Kirkkoherra myös johtaa ja valvoo kirkkoherranvirastoa, jollei kirkkoherranvirastoon kuuluvia tehtäviä hoideta seurakuntien muodostamassa keskusrekisterissä. Seurakunnan taloushallinnon ja kiinteistötoimen henkilöstön esimiehenä toimii puolestaan pääsääntöisesti seurakunnan talouspäällikkö tai talousjohtaja. Asiasta ei kuitenkaan ole säännöksiä kirkkolaissa tai kirkkojärjestyksessä. Seurakunnassa mahdollisesti toimivista niin sanotuista väliportaan esimiehistä ei ole säädetty vaan esimiehisyyden jakamisesta alemmille tasoille päätetään paikallisesti. Käytännössä useimmissa seurakunnissa työalojen työnjohdollinen vastuu on kunkin työalan esimiehellä. Useissa seurakunnissa hengellisen työn työalojen työnjohdosta vastaavat papit, jotka toimivat työalan muiden työntekijöiden esimiehinä. Joissakin seurakunnissa hengellisen työn työalojen esimiehinä eivät ole seurakuntapapit vaan työalan vastaavat työntekijät, esimerkiksi johtava diakonian viranhaltija diakonian työalan esimiehenä. Hengellisen työn työalavastaavien esimies on kirkkoherra. Jos seurakuntapapeilla ei ole työalavastuuta, he ovat joko suoraan kirkkoherran alaisuudessa tai heidän lähiesimiehenään voi toimia kirkkoherran alaisuudessa oleva pappi. Tällaisella järjestelyllä on haluttu taata, ettei yhdelle esimiehelle tule liikaa alaisia. Henkilöstömäärältään suuremmissa seurakunnissa työnjohdollista vastuuta on voitu jakaa myös niin, että tehtäväala on jaettu kahden tai useamman esimiehen vastuulle tai siten, että tehtäväalan sisällä on useampia esimiesportaita. Työnjohdon ja esimiesvastuiden järjestämisessä on seurakuntien välillä suuria eroja Seurakuntayhtymä Jos saman kunnan alueella on useampi seurakunta, on niiden muodostettava seurakuntayhtymä. Seurakuntayhtymän voivat muodostaa myös kahden tai useamman kunnan alueella olevat seurakunnat. Seurakuntayhtymään kuuluvat seurakuntien kirkkovaltuustot päättävät seurakuntayhtymän muodostamisesta hyväksymällä perussäännön ja seurakuntayhtymälle siirtyvästä omaisuudesta tehdyn luettelon. Päätökset on alistettava kirkkohallituksen ratkaistavaksi. Seurakuntayhtymän hallintoa hoitavat yhteinen kirkkovaltuusto, yhteinen kirkkoneuvosto, johtokunnat sekä seurakuntayhtymän viranhaltijat. Seurakuntayhtymän on hoidettava asiat, jotka koskevat seurakuntayhtymään kuuluvien seurakuntien kirkollisverotusta, kirkollisverojen ja muiden yhteisten tulojen jakoa seurakuntien kesken sekä kirkon keskusrahastoon suoritettavia maksuja ja talousarviota, rahatointa, kirjanpitoa, tilinpäätöstä ja tilintarkastusta. Seurakuntayhtymä päättää pääsääntöisesti seurakuntien virkojen perustamisesta ja lakkauttamisesta ja sen kuuluu hoitaa erikseen säädetyt seurakuntien henkilöstöasiat. Seurakuntayhtymä käyttää päätösvaltaa myös yksittäistä seurakuntaa koskevissa kirkkovaltuustolle kuuluvissa asioissa, jollei päätösvaltaa ole annettu yhteisen kirkkoneuvoston päätöksellä tai seurakuntayhtymän perussäännöllä seurakunnille. Perussäännössä voidaan seurakuntayhtymän päätettäväksi antaa hallintoon ja talouteen liittyviä asioita sekä siinä mainittuja seurakunnalliseen toimintaan liittyviä tehtäviä ja työmuotoja. Käytännössä seurakuntayhtymissä on päädytty hyvin erilaisiin ratkaisuihin. Osa seurakuntayhtymistä on halunnut pitää yhtymätason mahdollisimman kevyenä, toisaalla taas yhtymät hoitavat seurakuntien puolesta tai yhdessä niiden kanssa suuren määrän niin talouteen, hallintoon kuin toimintaan liittyviä tehtäviä. Seurakuntayhtymän ylintä päätösvaltaa käyttää yhteinen kirkkovaltuusto, jossa on seurakuntayhtymään kuuluvien seurakuntien jäsenmäärästä riippuen vähintään 21 ja enintään 91 jäsentä. Poikkeuksellisesti jäsenten määrä voi olla säädettyä pienempi kuitenkin vähintään 11. Jäsenet valitaan seurakuntavaalilla ja jäsenten paikoista annetaan kullekin seurakunnalle ensin kaksi paikkaa tai, jos seurakuntia on enemmän kuin 20, yksi paikka. Loput jäsenpaikat jaetaan seurakuntien jäsenmäärien suhteessa. Yhteisen kirkkovaltuuston päätösvaltaa voidaan ohje- tai johtosäännöllä siirtää yhteiselle kirkkoneuvostolle, sen jaostolle tai yhtymän johtokunnalle.
9 9 Seurakuntayhtymän toimeenpano- ja hallintoelimenä on yhteinen kirkkoneuvosto, joka johtaa myös seurakuntayhtymän perussäännöllä seurakuntayhtymälle luovutettavia seurakunnalliseen toimintaan liittyviä tehtäviä ja työmuotoja. Yhteisen kirkkoneuvoston jäseninä ovat tuomiokapitulin seurakuntayhtymän seurakuntien kirkkoherroista määräämä puheenjohtaja ja yhteisen kirkkovaltuuston valitsema varapuheenjohtaja ja vähintään 5 ja enintään 15 muuta jäsentä. Yhteisen kirkkoneuvoston päätöksen noudattamista ja laillisuutta valvoo sen puheenjohtaja, jollei ohje- tai johtosäännöllä ole toisin määrätty. Yhteisen kirkkoneuvoston päätösvallan siirtämisestä on vastaavasti voimassa, mitä kirkkoneuvoston päätösvallan siirtämisestä säädetään. Seurakuntayhtymään kuuluvilla seurakunnilla on kullakin seurakuntaneuvosto, joka hoitaa kirkkolaissa säädetyt kirkkoneuvoston tehtävät ja muut seurakuntaneuvostolle kirkkolaissa säädetyt tai erikseen määrätyt tehtävät. Seurakuntaneuvosto hyväksyy itselle ohjesäännön, joka on alistettava tuomiokapitulin vahvistettavaksi. Muutoin seurakuntaneuvostoon sovelletaan pääasiassa samoja säännöksiä kuin kirkkoneuvostoon. Seurakuntaneuvosto päättää niiden varojen käytöstä, jotka osoitetaan seurakunnalle seurakuntayhtymän talousarviossa seurakunnallista toimintaa varten. Se myös käyttää päätösvaltaa perussäännössä seurakunnalle jätetyn omaisuuden omistamisen, hallinnan ja tuoton osalta. Seurakuntaneuvostossa on puheenjohtajana kirkkoherra ja vähintään 8 ja enintään 16 muuta jäsentä. Jäsenten luku määräytyy seurakunnan jäsenmäärän mukaan, ja jäsenet valitaan seurakuntavaaleilla neljän vuoden toimikaudeksi. Mikäli kielellisellä perusteella saman kunnan alueella on kaksi tai useampi seurakunta, on näiden perustettava seurakuntayhtymä. Tällöin seurakuntayhtymän kuuluminen hiippakuntaan määräytyy seurakuntien yhteenlasketun jäsenistön enemmistön kielen mukaan. Mikäli seurakuntien läsnä olevien jäsenten kielellisessä asemassa tapahtuu vuoden vaihteessa suoritettavan laskennan mukaan sellainen muutos, että enemmistön kieli on vaihtunut ja tämä muutos on kestänyt viisi vuotta, on yhteisen kirkkovaltuuston todettava tämä, jolloin seurakuntayhtymän siirtyminen toisen hiippakunnan ja sen tuomiokapitulin alaisuuteen tapahtuu seuraavan vuoden kalenterivuoden alusta lukien. Seurakuntayhtymään kuuluvan seurakunnan hiippakunta määräytyy puolestaan seurakunnan läsnä olevien jäsenten kielellisen enemmistön perusteella Kappeliseurakunnat, seurakuntapiirit ja seurakuntien aluetyö Seurakunnan koosta riippuen voidaan sen jokin alue muodostaa kappeliseurakunnaksi tai seurakuntapiiriksi. Kappeliseurakunnan perustamisesta päättää kirkkovaltuusto tai seurakuntaneuvosto hyväksymällä kappeliseurakunnan ohjesäännön. Kirkkovaltuusto tai seurakuntaneuvosto päättää myös kappeliseurakunnan lakkauttamisesta. Päätös kappeliseurakunnan perustamisesta tai lakkauttamisesta on alistettava tuomiokapitulin vahvistettavaksi. Kappeliseurakunnassa on kappelineuvosto, jonka jäsenet kirkkovaltuusto tai seurakuntaneuvosto valitsee toimikaudekseen kappeliseurakunnan alueella asuvista seurakunnan jäsenistä. Kappeliseurakunnan kappalainen tai kappeliseurakuntaan nimetty pappi on kappelineuvoston jäsen virkansa puolesta. Kappeliseurakunnan ohjesääntöön on otettava määräykset kappeliseurakunnan nimestä, rajoista sekä kappelineuvoston kokoonpanosta, tehtävistä ja toiminnasta. Seurakunnan tai seurakuntayhtymän talousarviossa on myönnettävä kappelineuvoston käytettäväksi varoja kappeliseurakunnan toimintaa varten. Vastaavasti kirkkovaltuusto tai seurakuntaneuvosto voi muodostaa seurakunnan osasta seurakuntapiirin, valita sen toimintaa johtamaan piirineuvoston ja hyväksyä sille johtosäännön. Piirineuvostoon sovelletaan johtokuntaa koskevia kirkkolain ja kirkkojärjestyksen normeja. Piirineuvoston johtosäännössä määrätään sen kokoonpanosta, tehtävistä ja toiminnasta sekä asioiden käsittelystä ja muista seurakuntapiirin toimintaan liittyvistä asioista. Piirineuvostolle voidaan myöntää varoja käytettäväksi seurakuntapiirin alueella tehtävässä työssä. Nykyinen kirkkolaki ja kirkkojärjestys tarjoavat melko vapaat mahdollisuudet toteuttaa seurakuntien toimintaa aluetyörakenteella. Toimintamallina aluetyö on ollut lähinnä 1990-luvun ilmiö. Nykyisin aluetyötä toteuttaa noin 12 prosenttia seurakunnista ja näistä noin kolmannes suunnittelee lopettavansa aluetyömallin käytön lähivuosina. Käytännössä tämä merkitsee siis suurenevia toiminnallisia yksiköitä, mitä voidaan seurakunnan yhteisöllisyyden näkökulmasta pitää ongelmallisena. 2.6 Seurakuntarakenteiden kehitys 2000-luvulla Vuonna 2000 seurakuntien määrä oli 587. Vuoden 2003 jälkeen seurakuntien lukumäärä on tasaisesti laskenut. Useimpiin rakennemuutoksiin on
10 10 liittynyt samanaikainen kuntarakenteen muutos. Seurakuntalähtöisten liitosten alkusyynä on useimmiten ollut yhden tai useamman seurakunnan heikko taloudellinen tila. Vuoden 2014 alussa seurakuntia oli 428 ja seurakuntatalouksia 295 kappaletta. Seurakuntayhtymiä oli kaikkiaan 33 ja niissä seurakuntia yhteensä 166. Seurakuntia, joilla on oma erillinen talous, oli siten 262. Ensimmäisen seurakuntien yhdistymisaallon alkusysäyksenä voidaan pitää Kirkon keskusrahaston avustusjärjestelmän uudistusta 2000 luvun alkuvuosina. Toinen yhdistymisaalto liittyi kuntapuolen Paras-hankkeeseen. Kaiken kaikkiaan Paras-hankkeen aikana, vuosina , tuli voimaan 68 kuntaliitosta, joiden seurauksena kuntien lukumäärä laski 431:sta 320:een. 2.7 Seurakuntahallinnon nimikkeistö Seurakunnat antoivat keväällä 2012 palautetta seurakuntahallinnon nimikkeiden toimivuudesta käytännössä. Palautteen antajat olivat pääsääntöisesti sitä mieltä, että termistön tulisi nojata perinteiseen kirkolliseen kielenkäyttöön. Toisaalta tiedostettiin, että perinteiset termit voivat olla kirkon uudistumisen esteenä. Koska keskustelua käydään pitkälti mielikuvien varassa, on tärkeää selventää, mitä termit tarkoittavat nykyrakenteessa ja mitä uudistumisen jälkeen. Nimikkeistön tulee olla myös nykykielellä ymmärrettävää. Palautteen antajat olivat lähes yksimielisiä siitä, että paikallistason nimikkeenä tulee säilyttää seurakunta. Monet totesivat painokkaasti, että seurakunnan ja paikkakunnan nimen on välttämätöntä säilyä sen paikallisen yhteisön nimenä, johon seurakuntalainen kuuluu. Tämä on teologisesti perusteltua ja tukee seurakuntalaisten identiteettiä monella tasolla, esimerkiksi silloin, kun kuntaliitoksia tapahtuu. Laajaa kannatusta sai myös perinteinen nimike kirkkoherra seurakunnan johtajan nimikkeenä. Seurakuntatyön henkilöstön nimikkeisiin ei tässä yhteydessä nähty olevan uudistustarpeita. Seurakuntayhtymä arvioitiin ymmärrettäväksi ja nykyaikaiseksi nimikkeeksi. Se kuvaa yhtymän tehtävää seurakuntien palveluorganisaationa. 2.8 Vertailu naapurimaiden luterilaisiin kirkkoihin Ruotsi Ruotsin kirkon kirkkohallitus teetti vuoden 2007 kirkolliskokouksen toimeksiannosta selvityksen, jonka tarkoituksena oli luoda seurakunnille parhaat mahdolliset organisatoriset edellytykset perustehtävänsä toteuttamiseen. Vuoden 2012 kirkolliskokous päätti toteuttaa Närhet och samverkan -mietinnön mukaisen rakenneratkaisun vuoden 2014 alusta alkaen. Ruotsin kirkossa suuri osa seurakunnista on kooltaan varsin pieniä. Alueellisesti seurakunnat kattavat koko maan. Ruotsin kirkkoon kuuluvat henkilöt kuuluvat lähes aina siihen seurakuntaan, jonka alueen väestörekisterissä he ovat kirjoilla. Alueellisia seurakuntia on noin 1400 ja muita, ei-alueellisia seurakuntia viisi. Esimerkkejä ei-alueellisista seurakunnista ovat Tukholman suomalainen seurakunta ja Hoviseurakunta. Seurakuntien perustehtävänä ovat jumalanpalvelukset, opetus sekä diakonia- ja lähetystyö. Monin paikoin pienet seurakunnat muodostavat pastoraatteja, jotka ovat kirkkoherran johtamia seurakuntatyön ja -talouden yksikköjä. Jotkut seurakunnat tekevät hallinnollisissa asioissa yhteistyötä ja muodostavat siten taloudellisen yksikön, jota vuoden 2014 alkuun saakka kutsuttiin seurakuntayhtymäksi. Seurakunnan ei tarvinnut, mutta se saattoi kuulua seurakuntayhtymään. Vuoden 2014 alusta lähtien seurakuntayhtymiä kutsutaan pastoraateiksi ja kaikki seurakunnat lähtökohtaisesti kuuluvat pastoraatteihin. Ruotsin kirkossa on myös seurakuntia, jotka eivät kuuluu mihinkään pastoraattiin. Tulevaisuudessa Ruotsin kirkossa pastoraatin tehtävät ovat perusratkaisuissa samankaltaisia kuin seurakuntayhtymillä Suomessa. Pastoraatin vastuulle kuuluvat taloushallinto, henkilöstöhallinto, kiinteistöhallinto ja yleishallinto. Pastoraatti on virallinen työnantajaorganisaatio. Pastoraatti voi toimia yhden tai useamman kunnan alueella. Ruotsin kirkon rakenneuudistuksen yhtenä tavoitteena oli vahvistaa pastoraalista johtamista yhteistyötasolla. Tämän vuoksi pastoraattia johtaa kirkkoherra (kyrkoherde) kun taas seurakuntaa johtaa seurakunnan paimen (församlingsherde). Ruotsin kirkon seurakunnat on jaettu 13 hiippakuntaan. Hiippakuntien tehtävänä on edistää seurakuntien työtä. Niillä on myös joitakin valvontatehtäviä. Norja Norjan kirkko oli vuoteen 2012 saakka valtiokirkko ja luterilainen uskonto maan virallinen uskonto. Norjan kansankäräjät teki vuonna 2012 päätöksen valtiokirkkojärjestelmän lakkauttamisesta. Tämä vaati Norjan perustuslain muutoksen. Perustuslain muutokset loivat perustan Norjan kirkon kehitykselle itsenäiseksi uskontokunnaksi. Käytän-
11 11 nössä perustuslain muutoksesta seuraavien toimenpiteiden vieminen käytäntöön kestää useita vuosia ja edellyttää lisää lainsäädäntötoimia. Yksi tavoite on Norjan kirkon muodostaminen oikeussubjektiksi seurakuntien tapaan. Seurakunnasta tuli oma oikeussubjektinsa vuonna Seurakunnan itsenäisyys on kuitenkin Norjan kirkkolain säännösten perusteella rajoitettua. Norjan kirkko on jakautunut 11 hiippakuntaan, 105 rovastikuntaan ja paikallisseurakuntaan. Seurakunnat ovat kooltaan varsin pieniä. Vaikka Norjan kirkko on jäsenmäärältään lähes oman kirkkomme kokoinen, on siinä seurakuntia kolminkertainen määrä. Jokaisessa seurakunnassa on seurakuntaneuvosto. Seurakunnat tekevät hallinto- ja talousasioissa yhteistyötä kuntien kanssa. Näitä yhteisiä asioita hoidetaan erillisessä toimielimessä, yhteisneuvostossa (kirkelig fellesråd), jossa on seurakuntien edustajien lisäksi myös kunnan edustaja. Kunnan edustus on välttämätön, koska seurakunnat saavat kunnilta osan rahoituksestaan. Papiston palkat puolestaan maksaa valtio. Yhteisneuvostoja on yksi jokaisessa kunnassa ja niiden yhteismäärä on noin 430. Yhteisneuvostot vastaavat talouden ja hallinnon tehtävistä. Ne toimivat työnantajina seurakuntien työntekijöille papistoa lukuun ottamatta. Ne hoitavat rekrytointiin sekä palkanmaksuun liittyvät tehtävät. Yhteisillä neuvostoilla on vastuu myös muun muassa kirkkorakennuksista, muista rakennuksista ja hautausmaista. Niillä ei ole vastuuta kirkon toiminnallisista tehtävistä, mutta ne huolehtivat toiminnan resurssien riittävyydestä. 2.9 Nykytilan arviointi Kirkon sisäisen ja ulkoisen toimintaympäristön muutokset aiheuttavat ongelmia, joita nykyisillä rakenteilla ei pystytä tyydyttävästi ratkaisemaan. 1) Nykytilan suurin ongelma liittyy kirkon olemuksesta nousevan seurakunnan yhteisöllisyyden toteutumiseen. Kuntien suurenemisen myötä seurakuntien koko on kasvanut ja kasvaa monin paikoin niin suureksi, että yhteisöllisyys ei voi luontevasti toteutua. Seurakuntakoon kasvu vaikuttaa väistämättä myös seurakunnan eri osien toimintakulttuureihin ja yhteisöidentiteetteihin sekä sitä kautta kirkon jäsenten identiteettiin seurakuntalaisina. Nykyrakenne ei tue riittävästi ihmisten sitoutumista seurakunnan jäsenyyteen. 2) Väestön ikääntymisen ja kasvukeskuksiin keskittymisen sekä kirkon jäsenmäärän laskemisen johdosta monien seurakuntien taloudellinen tilanne muuttuu entistä hankalammaksi. Seurakuntien väliset taloudelliset erot kärjistyvät. Riittävän monipuolisen seurakuntatyön turvaaminen kaikkialla Suomessa vaatii rakenteellisia muutoksia. 3) Nykyinen malli ei riittävällä tavalla tunnista seurakuntien erilaisuutta. Vaarana on, että pienet seurakunnat jäävät isojen seurakuntien varjoon tai kaupunkikeskustojen reuna-alueiksi. Esimerkiksi seurakuntayhtymien arvioidaan toimivan parhaiten siellä, missä yhtymän seurakunnat ovat jokseenkin samansuuruisia. Yhden seurakunnan malli kappeliseurakuntineen puolestaan toimii parhaiten siellä, missä kappeliseurakunnat ovat varsin pieniä. 4) Seurakuntahallinto on varsin yksityiskohtaisesti säänneltyä. Tämä aiheuttaa joustamattomuutta käytäntöihin. Lisäksi muun muassa lukuisat alistusmenettelyt hidastavat päätöksentekoa. 5) Kirkossa johtajasukupolvi vaihtuu nopeasti eläkkeelle jäämisten seurauksena. Suurissa seurakunnissa johtajuus on toisenlaista kuin keskisuurissa ja pienissä seurakunnissa. Kirkonalan työolobarometrin mukaan esimiestyöskentelyn parantaminen on yksi seurakuntatyöyhteisöjen tulevaisuuden suuria haasteita. Nykytilassa johtamisjärjestelmään liittyy epäselvyyksiä, erityisesti johtaminen seurakuntayhtymissä on koettu ongelmallisena. 6) Pienten seurakuntien henkilöstörakenne on varsin haavoittuva. Osalla seurakunnista on taloudellisten resurssien niukkuuden vuoksi ongelmia palkata kirkkolain edellyttämät viranhaltijat. Monet tehtävät vaativat pitkälle erikoistunutta osaamista, esimerkiksi nykyaikaisen henkilöstöhallinnon osaaminen ja henkilöstöhallintoon liittyvien velvoitteiden hoito on tällä hetkellä seurakunnissa osin puutteellista. 3 Esityksen tavoitteet ja ehdotukset 3.1 Tavoitteet Läheisyys ja yhteisöllisyys Kirkon olemuksen ytimessä on sen jäsenten yhteys, yhteistyö, yhteisvastuu, vastavuoroinen jakaminen, kumppanuus ja solidaarisuus. Siksi seurakunnan tulee olla inhimillisen kokoinen yksikkö, johon seurakuntalaisen on helppo samaistua ja jossa voi tuntea osallisuutta. Kirkolle tunnusomaisia ovat alueelliset seurakunnat, jotka huolehtivat jumalanpalveluksista ja toimituksista sekä kantavat diakonista vastuuta alueensa ihmisistä. Vastuullinen taloudenhoito Tällä hetkellä seurakunnat elävät varsin erilaisissa taloudellisissa tilanteissa. Esityksen tavoitteena on eri alueiden entistä parempi taloudellinen
12 12 tasa-arvoisuus ja perustoimintaedellytysten turvaaminen koko maassa. Jotta seurakunnat voisivat käytännössä kantaa vastuuta perustehtävän toteuttamisesta, on luotava sellainen talousrakenne, joka varmistaa riittävät taloudelliset resurssit myös heikommassa taloudellisessa tilanteessa oleville seurakunnille. Ajattelutapa nousee kirkon perussanomasta. Esimerkiksi Paavali korosti hyvin vahvasti kristittyjen keskinäistä solidaarisuutta (esimerkiksi 2 Kor. 8:13 15). Jäsenlähtöisyys ja monipuolinen toiminta Esityksen kolmas tavoite on huomioida seurakuntien erilaisuus sekä ihmisten kirkkoon kohdistuvat monenlaiset tarpeet ja odotukset. Jäsenistön valinnan mahdollisuuksia toimintaan osallistumisessa pyritään lisäämään. Seurakuntalaisille halutaan antaa entistä enemmän tilaa lahjojensa käyttämiselle seurakuntaelämässä. Toisaalta pyritään huolehtimaan siitä, että aktiivinen toimintaan osallistuminen ei muodostu jäsenyyden arvon mittariksi. Myös kirkon toimintaan harvakseltaan osallistuvan jäsenistön yhteys kirkkoon tulisi olla mahdollisimman mutkaton. Uudistuksessa halutaan ylläpitää ja vahvistaa yhteistyötä eri toimijoiden kanssa, esimerkiksi kuntien ja seurakuntien välillä. Työvoimaresurssien joustava käyttö Jos kirkon talous kehittyy oletetusti, arvioidaan henkilötyövuosien vähennystarpeen olevan reilut kymmenen prosenttia tämän vuosikymmenen kuluessa. Aiempaa vähäisempää henkilöstöä on voitava käyttää tarkoituksenmukaisesti. Esityksen yhteydessä tarkoituksenmukaisuus merkitsee erityistä asiantuntijuutta vaativien tehtävien keskittämistä yhteiseen käyttöön sekä työvoiman entistä joustavampaa liikutettavuutta talousyksikön sisällä. Hallinnon tehokkuus ja hyvä johtaminen Esityksen keskipisteenä on paikallistasolla tapahtuvan seurakuntatyön eli kirkon perustehtävän edistäminen. Työntekijät, luottamushenkilöt ja muut seurakuntalaiset suunnittelevat yhdessä alueelleen sopivaa seurakuntatoimintaa. Siksi myös rakenteen olisi oltava muunneltavissa paikallisten erityispiirteiden mukaan. Hyvä johtaminen on kaiken kehittämisen tärkeä edellytys. Uudistus pyrkii selkeyttämään johtamisvastuita. 3.2 Toteuttamisvaihtoehdot Esityksen esivalmisteluvaiheessa Rakennemuutoksen ohjausryhmän ( ) loppuraportti esitteli kolme rakennevaihtoehtoa: 1) Seurakuntarakenteissa seurataan edelleen nykyrakenteiden puitteissa kuntarakenteiden kehittymistä. 2) Kehitetään kirkon rakennetta uuden, niin sanotun rovastikuntamallin mukaisesti. 3) Kehitetään kirkon rakennetta uuden, niin sanotun hiippakuntamallin mukaisesti. Rovastikuntamallin peruselementit voidaan kiteyttää seuraavasti: Rovastikunta olisi taloudellisesti itsekannattava, julkisoikeudellinen oikeushenkilö. Rovastikunnalla olisi yhteinen kirkollisveroprosentti ja rovastikuntavaltuusto jakaisi rahat seurakunnille. Rovastikunta toimisi työnantajatahona. Rovastikuntatasolla päätettäisiin, mikä henkilöstö olisi rovastikunnan yhteistä ja mikä sijoitetaan seurakuntiin. Uusien rovastikuntien koko ja lukumäärä suunniteltaisiin hiippakunnan alueiden tarpeista käsin. Rovastikunta voisi sisältää yhden tai useampia kuntia. Rovastikunnan johdossa olisi lääninrovasti. Seurakunnat olisivat toiminnallisia alueellisia yksiköitä, joita johtaisi kirkkoherra ja kirkkoneuvosto. Nykyiset seurakuntayhtymät purettaisiin. Hiippakuntamallin peruselementit voidaan kiteyttää seuraavasti: Hiippakunta olisi taloushallinnollinen, itsekannattava, julkisoikeudellinen oikeussubjekti. Hiippakunnalla olisi yhteinen kirkollisveroprosentti. Hiippakuntavaltuusto jakaisi kirkollisverotulot seurakunnille. Hiippakunta olisi kaikkien työntekijöiden työnantaja. Piispa olisi hiippakuntakapitulin puheenjohtaja ja hiippakunnan työntekijöiden ylin esimies. Hiippakunnat päättäisivät seurakuntiensa rajoista. Seurakuntien rajojen ei tarvitsisi enää noudattaa kuntarajoja. Seurakunnat olisivat perusyksikköjä ja vastaisivat alueensa toiminnasta ja taloudesta. Kirkkoherra huolehtisi seurakunnan toiminnasta ja määrärahojen käytöstä ja olisi seurakunnan henkilöstön esimies. Erikseen olisi ratkaistava kysymys alueellisten rovastikuntien säilyttämisestä sekä rovastikuntien ja lääninrovastien roolista ja tehtävistä. Seurakuntayhtymät purettaisiin. Ohjausryhmä totesi kannanottonaan, että paikallistason rakenteita olisi kehitettävä ottaen lähtökohdaksi raportissa kuvattu rovastikuntamalli. Kirkkohallituksen täysistunto antoi tammikuussa 2012 mahdollisuuden loppuraporttia koskevan palautteen antoon seurakunnille, seurakuntayhtymille, hiippakuntavaltuustoille, tuomiokapituleille ja Kirkon työmarkkinalaitokselle. Palautteiden kokonaismäärä oli 327. Palautteen antajista 91 prosenttia tiedosti seurakuntarakenteiden muutostarpeen ja suhtautui positiivisesti siihen, että kirkko kehittäisi rakenteitaan omaehtoisesti. Palautteiden perusteella vastaajilla ei ollut yhtenäistä näkemystä eri rakennemallien hyvistä ja huonoista puolista vaan malleja arvioitiin
13 13 hyvinkin ristiriitaisesti. Monet vastaajat totesivat nykyrakenteiden kehittämisen ja rovastikuntamallin tulevan hyvin lähelle toisiaan. Vastaajista 85 prosenttia halusi kehittää kirkon rakennetta tältä pohjalta. Mallista riippumatta pidettiin tärkeänä, että uudistus kirkastaa seurakunnan perustehtävää, johtamisjärjestelmä ja vaalijärjestelmä ovat selkeät, toimivaltasuhteet ovat yksiselitteisesti määritellyt, lähidemokratia ja kielelliset oikeudet turvataan sekä työvoiman joustavaa liikkuvuutta kehitetään. Vaikka yli puolet vastaajista piti nykyrakennetta sellaisenaan kelvollisena tai halusi kehittää rakenteita nykyrakenteen pohjalle, myös rovastikuntamalli sai vahvaa kannatusta. Rovastikuntamallia pidettiin hyvänä ratkaisuna erityisesti sellaisilla alueilla, joilla muodostuu useiden perinteisten kuntien yhdistymisen seurauksena suuria kuntakokonaisuuksia. Vastaajien näkemysten mukaan rakenneuudistuksessa olisi huolehdittava erityisen tarkasti siitä, että valittava malli ei kasvattaisi hallinnollista byrokratiaa tai esikuntatyötä, vaan päinvastoin purkaisi ylärakenteita. Rakenneuudistusprosessin tulisi näin ollen ennen kaikkea tähdätä seurakunnan ja koko kirkon perustoiminnan turvaamiseen. Seurakuntalaisen osallisuuden edellytykset olisi myös turvattava. Ohjausryhmän loppuraportin, siitä saatujen palautteiden ja rakennemuutoshankkeen eri työryhmissä tapahtuneen työskentelyn pohjalta syntyi Uusi seurakuntayhtymä 2015-malli. Uusi seurakuntayhtymä 2015 kehitettiin nykyisen seurakuntayhtymämallin pohjalle ottamalla mukaan parhaita ja eniten kannatusta saaneita piirteitä rovastikuntamallista sekä nykyisestä kappeliseurakuntamallista. Seurakuntarakenteiden kehittämisen päälinjat esitettiin Kirkkohallituksen esityksenä 11/2012 kirkolliskokoukselle syksyllä Asiasta käytiin lähetekeskustelu ja se lähetettiin hallintovaliokuntaan valmisteltavaksi. Tulevaisuusvaliokunta ja perustevaliokunta antoivat siitä lausunnot. Hallintovaliokunnan mietinnön pohjalta kirkolliskokous teki toukokuussa 2013 yhteensä 19 linjausta, joiden perusteella valmisteluja jatkettiin. Samalla kirkolliskokous päätti pyytää piispainkokoukselta lausunnon linjauksista. Lausunnon pyytäminen kirkolliskokouksen jo tekemistä linjauksista on poikkeuksellista. Koska kirkolliskokous halusi näin toimia, voidaan arvioida, että lausunnolla on erityinen asema lopullista lakiesitystä valmisteltaessa. Pääsääntöisesti piispainkokouksen lausunto vahvistaa kirkolliskokouksen tekemiä linjauksia. Lausunnon pohjalta on tässä esityksessä päädytty kirkolliskokouksen linjauksista poikkeavaan ratkaisuun koskien 1) kirkkoherrojen ja yhtymärovastin asemaa seurakuntaneuvostossa ja yhteisessä kirkkoneuvostossa sekä 2) kirkkoherrojen ja yhtymärovastin keskinäisessä suhteessa. Ensimmäisen asiakohdan toteuttamisvaihtoehtoja tarkastellaan laajuutensa vuoksi tässä alaluvussa ja ratkaisu esitetään luvussa Ratkaisu toiseen asiakohtaan on esitelty toteutusvaihtoehtoineen alaluvussa Kirkkoherran ja yhtymärovastin jäsenyyttä eri toimielimissä tarkasteltaessa on kiinnitettävä huomio kirkollisen päätöksenteon ja hallinnon ominaispiirteisiin. Luterilaisen käsityksen mukaan kirkollisia päätöksiä tehtäessä tarvitaan sekä pappisviran että kirkon jäsenten läsnäolo. Virkarakenne ja edustuksellinen rakenne vastaavat pääosin eri vastuualueista. Rakenteet ovat vuorovaikutuksessa keskenään niin, että ne palvelevat yhteistä päämäärää. Kirkon kolmen hallintoperiaatteen toimivaltasuhteissa on pyritty tasapainoon: 1) synodaalisuudessa yhteinen ja erityinen pappeus päättävät yhdessä kirkon uskon perustaan liittyvistä asioista, 2) episkopaalisuudessa painottuu piispallisuus ja hengellisen viran näkökulma, 3) konsistoriaalisuudessa kirkon viranhaltijoilla on hallinto- ja päätäntävaltaa samalla tavalla kuin luottamuselimillä. Luterilaisuudessa on yleensä korostettu episkopaalissynodaalisen periaatteen tärkeyttä, niin että sen tulee olla läsnä kaikilla hallinnon tasoilla. Teologisena peruslähtökohtana viran ja luottamushenkilöiden suhteelle kirkon päätöksenteossa ja hallinnossa voidaan pitää yhteyden ja representaation ajatuksia. Kirkon yhteys ei toimi, jos kirkon jäsenten ja viran ei sallita yhdessä osallistua Jumalan pelastustahdon toteuttamiseen kirkossa. Kirkon läsnä olevaksi eli näkyväksi tuleminen tapahtuu vain näiden kahden ollessa koolla, tämä koskee sekä hengellistä toimintaa että hallintoa. Kirkolliskokous päätti valmistelulinjauksena, että 1) kirkkoherra on seurakuntaneuvoston jäsen, mutta ei puheenjohtaja ja että 2) seurakuntayhtymässä yhteisen kirkkoneuvoston ja yhteisen kirkkovaltuuston puheenjohtajien ja jäsenten tulee olla vaaleilla valittuja luottamushenkilöitä. Näihin tehtäviin ei valita ketään virka-aseman perusteella. Yhteisessä kirkkoneuvostossa tehtävään määrätyn kirkkoherran asema muuttuisi, mutta yhteisessä kirkkovaltuustossa tilanne vastaisi nykyistä käytäntöä. Tarkasteltaessa puheenjohtajuuksia on luotava katsaus lähihistoriaan. Kirkkoherran asema seurakunnan toimielimissä on ollut moneen kertaan esillä viime vuosikymmeninä. Vuonna 1976 tuli voimaan kirkkolain muutos, joka kavensi kirkkoherran asemaa, sillä hän ei muutoksen jälkeen ollut
14 14 enää kirkkovaltuuston tai yhteisen kirkkovaltuuston puheenjohtaja tai jäsen. Samalla yhdistettiin talousasioita käsitellyt luottamushenkilöjohtoinen kirkkohallintokunta ja seurakunnan hengellistä toimintaa johtanut kirkkoneuvosto, jonka puheenjohtaja oli kirkkoherra. Tämän kirkkoneuvostoksi nimetyn uuden luottamuselimen johtoon tuli kirkkoherra. Ennen vuoden 1976 lakimuutosta kirkkoneuvoston synodaalisuus oli vahvempi, koska kaikki papit ja vakinaiset lehtorit olivat sen jäseniä. Vuoden 1993 kirkkolaki sisälsi samansisältöiset säännökset kirkkoherran itseoikeutetusta asemasta kirkkoneuvoston, seurakuntaneuvoston ja yhteisen kirkkoneuvoston puheenjohtajana kuin vuonna 1976 hyväksytty lainmuutos. Vuonna 2002 hyväksyttiin kirkkojärjestyksen muutos siten, että kirkkoneuvoston puheenjohtajana voi sopimuksen nojalla toimia varapuheenjohtaja, joka on maallikko. Seurakuntaneuvostoon sovelletaan samaa pykälää. Piispainkokouksen lausunnon esittämä katsaus sisarkirkkoihin osoittaa, että niissä puheenjohtajuuskysymys on ratkaistu toisistaan poikkeavasti. Seurakuntaneuvoston kohdalla kirkkohallitus alun perin esitti nykyisten säännösten säilyttämistä: puheenjohtajana toimisi kirkkoherra, mutta myös varapuheenjohtaja voi toimia puheenjohtajana, mikäli seurakuntaneuvostossa yhdessä näin sovitaan. Äänestysten jälkeen kirkolliskokouksen kannaksi tuli, että seurakuntaneuvoston puheenjohtajaksi valittaisiin seurakuntaneuvoston vaalilla valittu jäsen. Kirkkoherra hoitaisi tehtäväänsä seurakunnan hengellisenä johtajana toimimalla seurakuntaneuvoston jäsenenä ja esittelijänä. Piispainkokouksen lausunnon mukaan kirkon työn kannalta olisi epäedullista, että kirkkoherralla ei olisi ollenkaan mahdollisuutta toimia puheenjohtajana. Kirkkoherran aseman rajoittaminen seurakuntaneuvostossa vain jäseneksi ja esittelijäksi ei riittävässä määrin vastaisi kirkkomme käsitystä siitä, että kirkkoherralle kuuluu kokonaisvastuu seurakunnan hengellisestä johtamisesta. Yhteisen kirkkoneuvoston puheenjohtajuuden osalta kirkolliskokous linjasi, että puheenjohtajana toimii aina luottamushenkilö. Yhtymärovasti ei olisi myöskään toimielimen jäsen vaan ainoastaan esittelijä. Piispainkokouksen mukaan yhteisen kirkkoneuvoston puheenjohtajuutta tulee tarkastella samalla tavoin kuin seurakuntaneuvoston puheenjohtajuutta eli kirkon tehtävästä ja synodaalisesta hallintoperiaatteesta käsin. Loogista olisi, että yhtymärovasti toimisi yhteisen kirkkoneuvoston puheenjohtajana samoin kuin kirkkoherra toimisi seurakuntaneuvoston puheenjohtajana ja piispa tuomiokapitulin puheenjohtajana. Toteuttamisvaihtoehtoja pohdittaessa on lähdetty liikkeelle siitä, että ratkaisun on oltava johdonmukainen seurakuntaneuvoston ja yhteisen kirkkoneuvoston puheenjohtajuuksia tarkasteltaessa. Puheenjohtajuuksia voidaan lähestyä viidestä eri näkökulmasta: puitelainsäädännön näkökulmasta, tehtävälähtöisestä näkökulmasta, teologisesta näkökulmasta, yrityselämän näkökulmasta ja julkishallinnon näkökulmasta. Puitelainsäädäntö korostaa paikallista harkintavaltaa. Ehdotetut säännökset tarjoaisivat ratkaisulle puitteet, jotka olisi luotava mahdollisimman väljiksi. Tällöin voitaisiin paikallisesti arvioida, mikä on tarkoituksenmukaisin tapa ratkaista puheenjohtajuuskysymys. Ratkaisuun voisi vaikuttaa esimerkiksi kulloinenkin toimielimen kokoonpano, ajankohtaiset toiminnalliset haasteet tai seurakunnan taikka seurakuntayhtymän ominaispiirteet. Asiasta paikallisesti päätettäessä seurakuntaneuvosto voisi vapaasti valita keskuudestaan puheenjohtajan. Yhteisen kirkkoneuvoston puheenjohtajan voisi yhteinen kirkkovaltuusto nimetä samalla kun se nimeää toimielimen kokoonpanon. Näin kansanvaltaisuus myös puheenjohtajuuden osalta toteutuisi suorimmalla mahdollisella tavalla. Valituksi voisi tulla joko luottamushenkilö tai kirkkoherra. Tehtävälähtöinen tarkastelu lähtee liikkeelle toimielimen tehtävästä. Seurakuntaneuvoston tehtävänä on yhdessä kirkkoherran kanssa johtaa seurakunnan toimintaa. Jos kirkkoherra toimisi seurakuntaneuvoston puheenjohtajana, hänen toiminnallinen ja pastoraalinen johtamistehtävänsä ulottuisi myös seurakuntaneuvoston johtamiseen. Yhteisen kirkkoneuvoston tehtävä puolestaan painottuu talouden- ja omaisuudenhoitoon, kiinteistöihin, henkilöstöhallintoon ja muihin sellaisiin kysymyksiin, joissa pääpaino ei ole toiminnan järjestämisessä ja johtamisessa. Yhteisen kirkkoneuvoston johtamista ei voida nähdä samalla tapaa hengellisen toiminnan johtamiseksi kuin seurakuntaneuvostossa. Näin ollen puheenjohtajana voisi tehtävälähtöisesti tarkasteltuna toimia luottamushenkilö. Teologisesta näkökulmasta tarkasteltuna molemmissa toimielimissä puheenjohtajuus nivoutuu laajempaan kontekstiin. Koska virkarakenteen edustus kyseisissä toimielimissä on varsin ohut, voitaisiin ajatella, että kirkkoherran puheenjohtajuus seurakuntaneuvostossa ja yhtymärovastin puheenjohtajuus yhteisessä kirkkoneuvostossa syventävät synodaalisuuden toteutumista. Puheenjohtajuudella voitaisiin nähdä myös symbolinen merkitys, mikä sitoutuu seurakunnan kaitsijan tehtävään. Kirkkoherralle on uskottu erityinen vastuu seurakunnastaan ja se voisi toteutua erityisellä tavalla
15 15 johdettaessa toimintaa yhdessä seurakuntaneuvoston kanssa. Yhtymärovastin voidaan nähdä kantavan samaa vastuuta seurakuntayhtymätasolla. Teologisesta näkökulmasta puheenjohtajuuksiin on jo osin luovuttu, kun kirkkojärjestykseen lisättiin vuonna 2002 säännös, jonka mukaan myös luottamushenkilö voi hoitaa puheenjohtajan tehtävää. Yrityselämässä tyypillistä on käyttää hallitusta johtamisen välineenä. Osakeyhtiön hallituksen roolia voidaan pelkistetysti kuvailla siten, että hallitus edustaa osakkaita. Hallituksen ensisijainen tehtävä on johtaa yhtiötä osakkaiden yhteisen edun mukaisesti. Kirkolliseen hallintoon sovellettuna yhteinen kirkkoneuvosto vaalisi seurakuntien yhteistä etua. Luontevaa olisi, että yhteisen kirkkoneuvoston puheenjohtajana toimisi seurakuntien edustajana kirkkoherroista tehtävään nimetty yhtymärovasti vastaavasti kuin joissakin yhtiöissä toimitusjohtaja toimii myös hallituksen puheenjohtajana. Tällaisen hallitusmallin ensisijainen tehtävä ei ole valvoa johdon toimintaa vaan se on käyttökelpoinen tilanteessa, jossa yrityksessä on hallintoneuvosto, joka hoitaa tosiasiallisen johdon valvonnan. Seurakuntayhtymässä hallintoneuvostoa vastaava toimielin olisi yhteinen kirkkovaltuusto. Tässä mallissa seurakuntaneuvoston puheenjohtajana voisi toimia luottamushenkilö. Julkishallinnon toimintaperiaatteista keskeisin on demokratia. Edustuksellisessa demokratiassa äänestäjät valitsevat edustajia, joilla on valtuudet tehdä päätöksiä. Tyypillisesti edustuksellinen demokratia koskee poliittisia yhteisöjä. Kansalaiset esimerkiksi äänestävät kunta- ja eduskuntavaaleissa. Puhtaasti demokratian näkökulmasta tarkasteltuna puheenjohtajuudet sekä seurakunnan että seurakuntayhtymän toimielimissä kuuluvat vaaleilla valituille luottamushenkilöille. Tämä selkeyttäisi myös kirkkoherran ja yhtymärovastin roolia päätöksenteossa. Tällä hetkellä kirkkoherra voidaan nähdä päätöksenteossa valmistelijana, esittelijänä, puheenjohtajana, päättäjänä, toimeenpanijana ja päätösten laillisuuden valvojana. Toisaalta demokratia kirkon hallinnon ainoana periaatteena voidaan arvioida riittämättömäksi. Kirkolle ominainen tapa tarkastella kansanvaltaisuutta on demokratian nykymerkitystä vanhempi periaate, yhteinen pappeus. Se sisältää kansanvaltaisuuden lisäksi osallisuuden Kristuksen pelastusteosta ja kirkolle annetusta tehtävästä. Yhteisen pappeuden näkökulmasta puheenjohtajuudet eivät ratkaise osallisuuden kysymyksiä. 3.3 Keskeiset ehdotukset Seurakunta, seurakuntayhtymä ja hiippakunta Uusi seurakuntayhtymä 2015 koostuu seurakunnista, jotka nähdään kirkon elämän ja toiminnan perusyhteisöinä. Seurakunnat toteuttavat alueellaan kirkon tehtävää kirkkoherran ja seurakuntaneuvoston johdolla. Seurakunnissa järjestetään jumalanpalvelukset säännöllisesti ja ne päättävät itsenäisesti muun hengellisen työn järjestämisestä alueellaan. Vaikka uudistuksessa seurakuntayhtymiin siirtyy päätöksentekovaltaa, esitys pyrkii mahdollistamaan seurakunnille mahdollisimman laajan itsehallinnon. Seurakunnan itsehallintoon kuuluvat muun muassa jumalanpalvelusten ja kirkollisten toimitusten suunnittelu ja toteutus, seurakunnan toiminta- ja taloussuunnitelman valmistelu sekä yhtymän taloussuunnitteluun vaikuttaminen esimerkiksi osallistavan budjetoinnin metodeja hyödyntäen, toiminnan toteuttaminen yhteisen kirkkovaltuuston antaman määrärahan puitteissa, ystävyys- ja yhteistyösopimukset, lausuntojen antaminen asioista, jotka koskevat omaa seurakuntaa sekä seurakuntaan sijoitettujen virkojen ja työsuhteiden täyttäminen. Uusi seurakuntayhtymä 2015 itsessään on palveluorganisaatio, jonka tehtävänä on mahdollistaa kirkon työ seurakunnissa. Seurakuntayhtymän on hoidettava asiat, jotka koskevat seurakuntayhtymään kuuluvien seurakuntien kirkollisverojen ja muiden yhteisten tulojen jakoa seurakuntien kesken, muuta talouden- ja omaisuudenhoitoa sekä henkilöstöhallintoa. Seurakuntayhtymän tehtäviin kuuluvat myös arkistotoimi sekä kirkonkirjojen pito, jollei sitä ole annettu yhtymää laajemman yksikön, niin sanotun alueellisen keskusrekisterin tehtäväksi. Muita tehtäviä voidaan siirtää seurakuntayhtymälle, mikäli perussäännössä niin sovitaan. Esityksen perusratkaisu on, että jatkossa kaikki seurakunnat kuuluvat seurakuntayhtymiin. Perusratkaisu pyrkii varmistamaan uudistuksen tavoitteiden toteutumisen koko kirkossa. Vaikka kirkossa on seurakuntia, jotka todennäköisesti ainakin lähitulevaisuudessa tulisivat toimeen itsenäisinä seurakuntina, lakiesitystä valmisteltaessa on arvioitu, että yksi paikallisrakenteen malli on kokonaisuuden kannalta tarkoituksenmukaisin ratkaisu. Kokonaisratkaisulla pyritään turvaamaan kirkon toiminta kaikkialla Suomessa. Seurakuntayhtymät pystyvät isommissa yksiköissä hoitamaan tehokkaammin, taloudellisemmin ja laadukkaammin
16 16 niitä toimia, jotka mahdollistavat seurakunnille keskittymisen kirkon perustehtävän hoitamiseen omalla alueellaan. Esitys on teologisesti mahdollinen malli uudistaa kirkon paikallisrakenne. Kokonaisuudistus myös selkeyttää ja yksinkertaistaa lainsäädäntöä sekä helpottaa paikallisratkaisuja esimerkiksi kuntaliitostilanteissa. Seurakuntayhtymä kuuluu hallinnollisesti siihen hiippakuntaan, johon sen seurakuntien jäsenistön enemmistö kuuluu. Kielellisistä syistä samaan seurakuntayhtymään kuuluvat seurakunnat voivat kuulua myös eri hiippakuntiin. Esityksen mukainen seurakuntayhtymä yhteistyötasona johtaa tilanteeseen, jossa seurakuntien jakautumisesta rovastikuntiin voidaan luopua. Nykyiset lääninrovastien tehtävät siirtyvät soveltuvin osin seurakuntayhtymien yhtymärovasteille. Hiippakunnat voivat edelleen tarpeen vaatiessa luoda kevyitä alueellisia yhteistyöelimiä Puitelainsäädäntö Esitys on rakennettu puitelainsäädännön muotoon. Ehdotettava laki sisältää säännökset, jotka luovat selkeät puitteet seurakunnan ja seurakuntayhtymän toiminnasta ja hallinnosta. Puitteiden sisällä seurakunnan ja seurakuntayhtymän välinen vastuujako voi vaihdella riippuen muun muassa seurakuntien lukumäärästä ja koosta sekä etäisyyksistä, kaksikielisyydestä tai muista alueellisista erityispiirteistä. Esitys korostaa seurakuntayhtymien ja seurakuntien vastuuta oman toimintansa ja hallintonsa järjestämisessä. Kirkkolaki ja -järjestys sisältäisivät entistä vähemmän yksityiskohtaisia säännöksiä. Ehdotettuihin säännöksiin sisältyy valtuutus, jonka nojalla paikallisella tasolla tarkemmat määräykset sisältyvät esimerkiksi seurakuntayhtymän perussääntöön ja muihin hallintoa ohjaaviin sisäisiin sääntöihin. Näin ollen, vaikka esityksessä kirkon paikallistason rakenteeksi ehdotetaan vain yhtä perusrakennetta, sen sisällä on joustavasti mahdollista luoda kullekin alueelle parhaiten sopiva rakenneratkaisu. Perussäännön pohjalta voidaan paikallisesti muodostaa hyvin erilaisia seurakuntayhtymiä esimerkiksi seurakuntayhtymän tehtävien, taloudenhoidon, virkojen ja työsopimussuhteiden sijoittamisen tai täyttämisen, yhtymärovastin aseman, seurakuntien osa-aluehallinnon järjestämisen tai luottamuselinten puheenjohtajuuksien näkökulmista. Puitelainsäädännön mahdollistamia eri vaihtoehtoja voidaan kuvata niin sanotun kiinteän ja väljän seurakuntayhtymän kautta. Kiinteä seurakuntayhtymä lähestyy nykyistä kappeli-ja alueseurakunta mallia. Väljän mallin toteuttamista varten esityksessä on pyritty varmistamaan, että puitteet mahdollistavat myös varsin kevytrakenteisen seurakuntayhtymän luomisen. Hallinnon, talouden ja henkilöresurssien keskittäminen yhtymään haastaa tavoitteen kevytrakenteisesta palveluorganisaatiosta. Toisaalta rakenteen keveyttä edistää se, että uudelle seurakuntayhtymälle ei tarvitsisi siirtää ollenkaan seurakunnallisen toiminnan vastuuta. Esitys sisältää sekä väliaikaisia että vakiintuneen tilanteen säädöksiä. Kaikki seurakunnat siirtyvät seurakuntayhtymärakenteeseen viimeistään vuoden 2019 alussa. Väliaikaiset säädökset ovat voimassa siirtymäajan eli lain voimaantulosta alkaen 31 päivään joulukuuta 2018 saakka. Siirtymäajan käyttö on katsottu välttämättömäksi sisäisten muutosprosessien ja kuntauudistuksen seuraamisen turvaamiseksi. Tarvittavan valmistautumisajan suhteen alueet ovat erilaisia. Takaraja on asetettu siten, että kaikki syksyllä 2018 järjestettävissä seurakuntavaaleissa valittavat luottamushenkilöt toimisivat uudessa rakenteessa. Lain valmisteluvaiheessa tarkasteltiin erilliskysymyksenä metropolialueen tilannetta. Hallituksen linjaus metropolihallinnon kokoamiseksi vähentänee metropolialueen kuntaliitospaineita. Metropolihallinnon tehtävät kuntapuolella ovat sisällöltään sen kaltaisia, että vastaavaa tarvetta kirkolliselle metropolihallinnolle ei arvioida olevan eikä sellaista näin ollen ole esitykseen sisällytetty. Jo nyt pääkaupunkiseudulla toimii seurakuntayhtymien yhteistyöelin Seurakunnan jäsenyys Kirkon jäsenet kuuluvat seurakuntiin. Kirkon jäsenyyteen kuuluu erottamattomasti myös osallisuus kirkon uskosta ja opista sekä yksityinen ja julkinen uskonnonharjoitus. Paikallisseurakunta on kristillistä uskoa tunnustavien ihmisten keskeisin yhteentulemisen ja -kuulumisen muoto. Osallisuuden on määrä toteutua seurakunnan elämän kaikilla tasoilla, riippumatta siitä, puhutaanko esimerkiksi hengellisestä yhteydestä tai aineellisesta jakamisesta. Kirkon paikallistason rakenteiden kannalta haasteena on niveltyä elastisesti monella tapaa muodostuviin sosiaalisiin verkostoihin. Alueeseen sidotusta rakenteesta huolimatta seurakunnan on pyrittävä huomioimaan asuinpaikkaan kiinnittymisen lisäksi maantieteelliset rajat ylittäviin sosiaalisiin verkostoihin niveltyminen sekä aikaisemman
17 17 asuinpaikan seurakuntaan liittyvä kaipuun ja muistojen kautta kirkkoon kiinnittyminen. Esitetty rakennemalli itsessään ei pysty vastaamaan tähän haasteeseen, vaan siihen on jatkossa etsittävä toiminnallisia ratkaisuja. Kirkolliskokouksen linjauksen mukaisesti esityksen valmisteluvaiheessa selvitettiin mahdollisuutta tehdä perusteltuja poikkeuksia parokiaaliperiaatteesta. Selvitettävät poikkeustapaukset rajoitettiin kahteen: 1) luottamushenkilöpaikan säilyttäminen entisessä kotiseurakunnassa toimikauden loppuun ja 2) mahdollisuus, jossa muuttava seurakunnan jäsen voisi ilmoituksensa perusteella säilyttää aiemman seurakunnan jäsenyyden, mikäli seurakunnan jäsenenä kauan ollut henkilö ikääntyessään haluaisi jatkaa kotiseurakuntansa jäsenenä, vaikka hänelle terveydellisistä syistä osoitettaisiin paikka toisen seurakunnan alueella sijaitsevaan laitoshoitoon tai asumispalveluun. Kirkkohallituksen selvitys kirkolliskokoukselle mahdollisuudesta perustaa seurakuntia ja seurakuntayhtymiä kuntarajoista riippumatta (asianumero ) luo pohjan asian tarkastelulle. Ensimmäinen tapaus koskisi luottamushenkilöpaikan säilyttämistä muutettaessa seurakunnasta toiseen. Yhdenvertaisuuden näkökulmasta parokiaaliperiaatteesta poikkeaminen asettaisi luottamushenkilöt ja muut seurakuntalaiset eriarvoiseen asemaan, jos luottamushenkilö säilyttäisi luottamushenkilöpaikkansa entisessä seurakunnassaan toimikauden loppuun, mutta seurakunnan jäsen menettää jäsenyytensä seurakunnassaan välittömästi muuttaessaan toisen seurakunnan alueelle. Seurakuntayhtymän hallinnossa muodostuisi ongelma myös edustuksellisuuden suhteen. On mahdollista, että luottamushenkilöpaikan säilyttäminen johtaisi tilanteeseen, jossa jollakin seurakunnalla ei olisi yhtään tosiallista edustajaa seurakuntayhtymän toimielimessä, koska esityksen mukaisessa rakenteessa seurakuntayhtymät voivat olla hyvinkin suuria eli luottamushenkilö muuttaessaan saman seurakuntayhtymän sisällä saattaa asua jopa satojen kilometrien päässä aikaisemmasta kotiseurakunnastaan. Luottamushenkilöpaikan säilyttämistä seurakunnasta toiseen muutettaessa ei yhdenvertaisuuteen ja edustuksellisuuteen liittyvistä syistä johtuen ole sisällytetty esitykseen. Kotikunnan säilymisestä laitoshoidossa tarkasteltaessa pääsääntö on, ettei henkilön kotikunta muutu, jos henkilön asuminen toisen kunnan alueelle johtuu laitoshoidosta taikka asumisesta asumispalvelujen avulla (kotikuntalaki 1377/2010, 3 ). Kotikuntalakiin on lisätty 3 a, joka koskee kotikunnan valintaoikeutta pitkäaikaisessa hoitosuhteessa. Säännös mahdollistaa pitkäaikaisessa eli yli vuoden kestävän laitoshoidon tarpeessa olevalle henkilölle vapauden valita kotikunnakseen sen kunnan, jossa hän tosiasiallisesti asuu. Henkilön kotikunta ei muutu, jollei hän itse käytä valintaoikeuttaan. Kirkon jäsen on sen seurakunnan jäsen, jonka alueella hänellä on kotikuntalaissa tarkoitettu kotikunta ja asuinpaikka. Käytännössä laitoshoidossa kotiseurakunta siis säilyy, mikäli henkilö ei itse toisin valitse. Tämä tapahtuu samalla kun hän yllä kuvatussa tilanteessa valitsee kotikuntansa. Toisaalta olisi tarkoituksenmukaista, että seurakunta ja sen palvelut olisivat lähellä seurakunnan jäseniä. Terveydelliset seikat saattavat rajoittaa liikkumista, jolloin olisi käytännön syiden vuoksi tarkoituksenmukaista, että seurakunnan palvelut olivat myös tosiasiallisesti heidän saavutettavissaan ja maantieteellisesti heidän lähellään. Toisen seurakunnan alueelle muutto kuitenkaan ei estä esimerkiksi aikaisemman kotiseurakunnan toimintaan osallistumista tai sen työntekijöiden tapaamista. Entisen kotiseurakunnan jäsenyyden säilyttäminen tilanteessa, jossa henkilö terveydellisten syiden vuoksi joutuisi laitoshoitoon toisen seurakunnan alueelle, muuttaisi vapaasta tahdostaan kotikuntansa ja haluaisi kuitenkin säilyttää jäsenyytensä entisessä kotiseurakunnassaan, edellyttäisi käytännössä jonkinlaisen rekisterin tai tietojärjestelmän luomista ja ylläpitämistä. Kuvattu tilanne lienee varsin harvinainen ja edellä mainituista käytännöllisistä syistä tällaista mahdollisuutta ei ole sisällytetty esitykseen Jäsenten osallisuus sekä osallistumis- ja vaikuttamismahdollisuudet Esitys pyrkii varmistamaan, että seurakuntalaisilla on yhä enemmän mahdollisuuksia vaikuttaa suoraan itseään ja lähiyhteisöään koskeviin asioihin. Toimivaan kirkolliseen demokratiaan kuuluu edustuksellisen päätöksentekojärjestelmän lisäksi myös seurakuntalaisten suora vaikuttaminen ja osallistuminen. Osallistumis- ja vaikuttamiskeinojen monipuolisuuden lisääminen riippuu usein seurakunnan toimintakulttuurista sekä päättäjien ja työntekijöiden asenteista. Jotta seurakuntalaisten osallisuutta voitaisiin vahvistaa kaikissa seurakunnissa, on arvioitu, että myös lainsäädännön tulee tukea uudenlaisia osallistumisen muotoja ja keinoja sekä kannustaa ottamaan niitä käyttöön. Esityksen mukaan erityinen vastuu tästä olisi seurakuntaneuvostoilla. Seurakuntaneuvoston uudeksi tehtäväksi säädettäisiin, että sen on pidettävä huolta seurakunnan jäsenten edellytyksistä osallistua ja vaikuttaa seura-
18 18 kunnan toimintaan muun muassa tiedottamalla, selvittämällä jäsenten mielipiteitä, edistämällä jäsenten oma-aloitteista toiminnan suunnittelua ja valmistelua sekä järjestämällä yhteistyötä seurakunnan tehtävien hoitamiseksi. Haasteena on, että esimerkiksi lasten ja nuorten, maahanmuuttajien, vähemmän koulutettujen tai heikon toimeentulon varassa olevien näkemykset eivät aina välity päätöksentekoon. Lainsäädännön turvin eri seurakuntien jäsenillä, eri-ikäisillä tai eri väestöryhmiin kuuluvilla voisi olla yhdenvertaisemmat osallistumisen mahdollisuudet. Seurakuntaneuvosto voi huolehtia seurakuntalaisten vaikuttamismahdollisuuksista myös järjestämällä seurakunnan osa-aluetta koskevaa hallintoa. Alueellisten toimielinten vaikuttavuutta voitaisiin lisätä delegoimalla niille seurakuntaneuvoston päätöksentekovaltaa koskien esimerkiksi toiminnan järjestämistä tai työntekijöiden valintaa Hallinto ja toimielimet Kirkon paikallistason hallintoa hoitavat seurakuntaneuvostot, yhteinen kirkkovaltuusto, yhteinen kirkkoneuvosto, johtokunnat sekä viranhaltijat. Seurakuntayhtymään kuuluvilla seurakunnilla on kullakin seurakuntaneuvosto. Seurakuntaneuvoston keskeisenä tehtävänä on yhdessä kirkkoherran kanssa johtaa seurakunnan toimintaa. Seurakuntaneuvosto päättää niiden varojen käytöstä, jotka osoitetaan seurakunnalle seurakuntayhtymän talousarviossa seurakunnallista toimintaa varten. Seurakuntaneuvoston jäsenten lukumäärä määräytyy seurakunnan jäsenmäärän mukaan. Seurakuntayhtymässä ylintä päätösvaltaa käyttää yhteinen kirkkovaltuusto, jossa on seurakuntayhtymään kuuluvien seurakuntien jäsenmäärän perusteella vaihteleva määrä jäseniä. Yhteisen kirkkovaltuuston maksimijäsenmäärä on esityksessä pudotettu nykyisestä, koska nykyinen jäsenmäärä korostaa seurakuntayhtymän suurempien seurakuntien edustuksellisuutta toimielimessä. Yhteisen kirkkovaltuuston päätösvaltaa voidaan ohje- tai johtosäännöllä siirtää yhteiselle kirkkoneuvostolle, seurakuntayhtymän johtokunnalle tai seurakuntaneuvostoille. Seurakuntayhtymän toimeenpano- ja hallintoelimenä on yhteinen kirkkoneuvosto, joka johtaa myös mahdollista seurakuntayhtymälle perussäännöllä siirrettyä seurakuntatyötä. Yhteinen kirkkovaltuusto valitsee kahden vuoden välein yhteisen kirkkoneuvoston. Seurakuntien kirkkoherroilla sekä ohjesäännössä määrätyillä johtavilla viranhaltijoilla on yhteisessä kirkkoneuvostossa läsnäolooikeus. Esityksen valmisteluvaiheessa pohdittiin mahdollisuutta luopua yhteisestä kirkkoneuvostosta ja siirtää sen tehtävät yhtymän kapeamman sektorin asiantuntijuuteen perustuville johtokunnille tai viranhaltijoiden muodostamalle johtoryhmälle. Tehtäväkohtaiset johtokunnat eivät vähentäisi luottamushenkilöiden määrää, vaan johtokuntiin voitaisiin valita luottamushenkilöitä näiden oman asiantuntijuuden tai kiinnostuksen kohteen perusteella. Tällöin hallinto kuitenkin pirstaloituisi eri sektoreille ja kokonaisuutta olisi vaikeaa hahmottaa. Toisaalta päätösvaltaa voitaisiin delegoida virkamiesten muodostamalle johtoryhmälle. Nykyiseen yhtymämalliin verrattuna muutos vähentäisi luottamushenkilöiden määrää ja mandaattia. Tällöin myös yhteisen kirkkovaltuuston tulisi olla kooltaan selvästi nykyistä pienempi, että se olisi toimintakykyinen. Näiden ratkaisujen voidaan arvioida kaventavan kirkollista demokratiaa ja vähentävän seurakunnan jäsenten hallinnollista osallisuutta. Siksi yhteinen kirkkoneuvosto on sisällytetty esitykseen. Esitys korostaa seurakunnan roolia kuulumisyhteisönä. Uudessa rakenteessa ei enää olisi nykyisenkaltaista tarvetta uusiin seurakuntaliitoksiin ja niiden seurauksena muodostettaviin seurakunnan alatason rakenteisiin kuten kappeliseurakuntiin tai seurakuntapiireihin. Mahdollisuus seurakunnan osa-aluehallintoon on kuitenkin säilytetty esityksessä. Seurakunnan osa-aluetta voitaisiin kutsua seurakunnan harkinnan mukaisesti esimerkiksi kappeliseurakunnaksi, alueseurakunnaksi, seurakuntapiiriksi tai lähikirkkoalueeksi. Osa-aluehallinnon toimielimenä olisi aina johtokunta. Esityksen mukaan kirkkoherra on seurakuntaneuvoston ja yhtymärovasti yhteisen kirkkoneuvoston jäsen. Pappien edustus hallinnossa on alaluvussa 3.2. esitellyistä lähtökohdista käsin ymmärrettävä teologisesti perustelluksi, kirkon historiasta nousevaksi ja tarkoituksenmukaiseksi ratkaisuksi. Erityisen viran edustajan jäsenyyden katsotaan olevan minimiedellytys synodaalisuuden toteutumiselle kyseisissä toimielimissä. Puheenjohtajuuksien osalta eri toteuttamisvaihtoehdot on esitelty myös alaluvussa 3.2. Esityksessä on päädytty ratkaisemaan kysymys puitelainsäädännön näkökulmasta. Näin ollen seurakuntaneuvosto valitsisi puheenjohtajan keskuudestaan ja yhteinen kirkkovaltuusto nimeäisi yhteisen kirkkoneuvoston puheenjohtajan samalla kun se nimeää yhteisen kirkkoneuvoston jäsenet. Koko lakiesitys
19 19 on laadittu siten, että paikallinen ratkaisuvalta korostuu. Valmisteluissa ei nähty perusteltuja syitä poiketa tästä periaatteesta puheenjohtajuuksien kohdalla. Teologisesti tarkasteltuna esitettyä ratkaisua voidaan pitää riittävänä, koska synodaalisuus toteutuu jäsenyyksien kautta. Kirkkoherralla ja yhtymärovastilla on myös erityisen asema molemmissa toimielimissä esittelijän roolin kautta. Esityksen demokraattisuus on pyritty varmistamaan sillä, että vaaleilla valitut jäsenet päättävät puheenjohtajasta sekä seurakuntaneuvostossa että yhteisessä kirkkovaltuustossa yhteisen kirkkoneuvoston osalta Kirkkoherran valinta ja seurakuntavaalit Esityksessä ei ehdoteta muutosta kirkkoherran vaalitapaan vaan kirkkoherran virka täytetään seurakunnan päätöksen mukaan joko seurakuntalaisten suorittamalla välittömillä vaaleilla tai seurakuntaneuvoston toimittamilla välillisillä vaaleilla. Esityksen mukaan myös seurakuntavaalit järjestetään seurakuntayhtymien nykykäytännön mukaisesti niin sanotulla kahden vaalin järjestelmällä: sekä seurakuntaneuvoston jäsenet että yhteisen kirkkovaltuuston jäsenet valitaan suoralla jäsenäänestyksellä. Vaalitapa korostaa yhtäältä seurakunnan asemaa kirkon perusyhteisönä ja toisaalta järjestelmän kansanvaltaisuutta. Perustuslain 2 :n 2 momentin mukaan kansanvaltaan sisältyy yksilön oikeus osallistua ja vaikuttaa yhteiskunnan ja elinympäristönsä kehittämiseen. Perustuslakivaliokunta on lausuntokäytännössään (esimerkiksi PeVL 23/2001 vp ja 24/2008 vp) todennut, että kyseinen säännös tarkoittaa kunnallisen itsehallinnon osalta ylimmän kunnallisen päätöksentekojärjestelmän demokraattisuutta. Siten valiokunnan lausuntokäytäntö tukee näkemystä, jonka mukaan yhteinen kirkkovaltuusto on valittava suoralla vaalilla. Yhteisen kirkkovaltuuston vaalit järjestetään siten, että vaalipiirinä toimii seurakunta, jolloin ehdokasasettelu yhteiseen kirkkovaltuustoon tapahtuu seurakunnan alueella ja seurakunnan jäsenet saavat äänestää vain oman vaalipiirin ehdokkaita. Mikäli olisi päädytty vaihtoehtoon, jossa yhteinen kirkkovaltuusto valitaan vaalilla ja se valitsisi seurakuntien seurakuntaneuvostot, etääntyisi seurakuntalaisten mahdollisuus vaikuttaa oman seurakunnan luottamushenkilövalintaan olennaisesti. Yhteisen kirkkovaltuuston vaali ei todennäköisesti herättäisi myöskään erityistä kiinnostusta, jos seurakuntalaiset valitsisivat muutaman valtuutetun jokaisesta seurakunnasta. Seurakuntalaisten vaikutusmahdollisuuksien turvaaminen ja päätöksenteon läheisyys paikallistasoon voidaan liittää seurakunnan yhteisölliseen luonteeseen. Yhtenä uudistuksen tavoitteena voidaankin tältä osin pitää lähidemokratian vahvaa säilyttämistä Omaisuus ja talous Esityksen mukaan seurakuntayhtymää perustettaessa seurakuntien omaisuus siirtyy seurakuntayhtymän omaisuudeksi. Seurakunnalle saatuja vapaaehtoisia rahastoja, jotka on perustettu määrättyjä tarkoituksia varten tai lahja- tai testamenttivaroin, käytetään edelleen niiden tarkoitusten ja ehtojen mukaisesti kunkin seurakunnan hyväksi. Esitetty uusi seurakuntayhtymä on julkisoikeudellinen oikeushenkilö, joka määrää kirkollisveroprosentin sekä päättää kirkollisverojen ja muiden yhteisten tulojen jakamisesta seurakuntayhtymään kuuluville seurakunnille esimerkiksi jäsen- tai asukasmäärän, toiminnan vilkkauden, kirkollisten toimitusten määrän tai muiden perussäännössä sovittujen erityisperusteiden mukaan. Tulonjakomallit tulisi sopia siten, että suurten ja pienten seurakuntien liittyessä samaan talousyksikköön, myös pienemmillä yksiköillä on taloudelliset mahdollisuudet selvitä. Tätä kautta jatkossa ei olisi tarpeen tavoitella sitä, että seurakuntayhtymän seurakunnat olisivat tasasuuruisia. Lisäksi perussääntökirjauksilla tulisi huolehtia siitä, että seurakuntien oma varainhankinta on mahdollista ja talkootyön hyödyt on kohdennettavissa lähiyhteisöön. Esityksen mukaan seurakuntayhtymiä muodostettaessa on pyrittävä taloudelliseen itsekannattavuuteen. Alueiden erilaisuudesta johtuen tavoite voi olla joillakin alueilla liian korkea. Tästä johtuen kirkkohallituksen myöntämistä harkinnanvaraisista avustuksista ei luovuta ainakaan siirtymäajan aikana. Kirkkohallituksen tekemän päätöksen mukaisesti myös seurakuntayhtymien muodostamista tuettaisiin taloudellisesti kirkon yhteisistä varoista. Sen sijaan jatkossa seurakuntaliitoksiin ei osoitettaisi taloudellista tukea Henkilöstön asema ja liikuteltavuus Esityksen mukaan kaikki viranhaltijat ja työsopimussuhteiset työntekijät olisivat jatkossa seurakuntayhtymän palveluksessa. Seurakuntayhtymä perustaa ja lakkauttaa virat sekä solmii työsopimussuhteet. Seurakuntatyön virat ja työsopimussuhteet ovat kuitenkin sijoitettuna seurakuntiin. Jokaiseen seurakuntaan tulee sijoittaa kirkkoherran virka. Muutoin seurakuntayhtymän tehtäväksi sää-
20 20 detään huolehtia siitä, että seurakunnilla on riittävät resurssit ja osaaminen kirkon työn hoitamiseen omalla alueellaan. Esityksen mukaan seurakuntaneuvostot päättävät omalle alueelleen sijoitettujen virkojen ja työsopimussuhteiden täyttämisestä. Työntekijöiden valinta paikallisessa päätöksentekoelimessä vahvistaa kokemusta omista työntekijöistä. Poikkeustapauksissa perussäännöllä voidaan tarvittaessa siirtää päätösvalta seurakuntayhtymän toimielimille. Esitetyssä rakenteessa seurakuntayhtymä hoitaa seurakuntien henkilöstöasiat, jotka koskevat palkan ja työnantajasuoritusten maksamista, työnantajailmoitusten tekemistä ja palkkakirjanpitoa; nimikirjanpitoa; virka- ja työehtosopimusten täytäntöönpanoa ja tulkintaa sekä paikallisesti toteutettavien palkantarkistusten tekemistä tai palkantarkistuksia koskevien esitysten tekemistä kirkon työmarkkinalaitokselle; sekä luottamusmiestoimintaa, työsuojelua, työterveyshuoltoa sekä työnantajan ja työntekijöiden välistä yhteistoimintaa. Seurakuntayhtymä tukee ja koordinoi seurakuntien rekrytointiprosesseja, tuottaa työhyvinvointipalveluja ja vastaa henkilöstön kehittämisestä. Esitys mahdollistaa työvoimaresurssien joustavan kohdentamisen yhtymän seurakuntien kesken sekä tiettyihin virkoihin ja työsuhteisiin sijoitetun henkilöstön liikuteltavuuden tarvittaessa seurakuntarajojen yli, esimerkiksi tilapäisissä työruuhkissa ja lomitusten turvaamiseksi. Perussäännössä sovitaan konkreettisesti henkilöstön yliseurakunnallisen käytön periaatteista esimerkiksi sopimalla, millaisissa tapauksissa yhtymä voi osoittaa seurakuntaan sijoitettuna olevalle henkilöstölle tilapäisesti tai pysyvästi työtehtäviä yhtymässä tai toisessa yhtymään kuuluvassa seurakunnassa. Seurakuntayhtymä päättää viranhaltijoiden ja työntekijöiden sijaisuusjärjestelyistä seurakuntayhtymän sisällä. Henkilöstön liikuttamiseen liittyvät päätöksentekomekanismit on luotava paikallisesti, sillä niihin vaikuttavat esimerkiksi henkilöstön määrä ja seurakuntayhtymän koko. Työvoiman liikkuvuuden hyödyntäminen edellyttää hyvää ja vakaata henkilöstöpolitiikkaa. Uudistuksessa papin ja paikallisseurakunnan yhteys säilyy. Tavoitteena olevan yhteisöllisyyden kannalta on olennaista, että seurakuntalaiset ja pappi voivat tuntea kuuluvansa samaan seurakuntaan. Erilliskysymyksen muodostaa se, millä tavoin seurakuntayhtymän ja tuomiokapitulin yhteistyö toteutuu liikuteltaessa seurakuntapastoreita seurakuntayhtymän sisällä. Tämä koskee erityisesti viranhoitomääräysten antamista. Esityksessä asia on ratkaistu siten, että vaikka seurakuntapastoreiden viranhoitomääräykset annetaan yhtymään, niissä tulee samalla määrätä, mitä seurakuntaa ja tehtävää ne koskevat. Tällöin viran teologista perustaa ei ohiteta ja lainsäädäntö on sopusoinnussa pappisviran luonteen kanssa. Lyhytaikaisista sijaisuusjärjestelyistä yhtymän sisällä voidaan päättää seurakuntayhtymässä ilman tuomiokapitulin erillistä viranhoitomääräystä. Kirkkoherrojen ja kappalaisten osalta päätäntävalta kuuluu edelleen tuomiokapitulille Johtaminen seurakunnassa ja seurakuntayhtymässä Esityksen mukaan kirkkoherran tehtävänä on johtaa seurakunnan toimintaa. Hän vastaa jumalanpalvelusten, sakramenttien, kirkollisten toimitusten ja sananjulistuksen oikeasta hoitamisesta sekä yksityisen sielunhoidon harjoittamisesta. Kirkkoherra valvoo, että seurakunnan muuta toimintaa, kuten kristillistä kasvatusta ja opetusta, diakoniaa sekä evankelioimis- ja lähetystyötä harjoitetaan kirkon tunnustuksen ja tehtävän mukaisesti. Vaikka esityksen mukaan koko henkilöstön työnantajatahona on seurakuntayhtymä, kuhunkin seurakuntaan sijoitettu henkilöstö on kirkkoherran työnjohdon alla. Seurakunnan koosta riippuen paikallisesti sovitaan myös tarvittavat lähiesimiesjärjestelyt. Esityksen mukaan yhtymärovasti toimii seurakuntayhtymän ylimpänä johtajana. Yhtymärovastin tehtävistä säädetään kirkkojärjestyksessä, mutta tehtäväkenttä voi olla yhtymän koosta ja sille uskotuista tehtävistä riippuen eri laajuinen. Yhtymärovasti voi olla joko osa-aikainen tai kokoaikainen. Osa-aikaiseksi yhtymärovastiksi tuomiokapituli määrää jonkun seurakuntayhtymän seurakuntien kirkkoherroista. Kokoaikainen yhtymärovastin virka täytetään avoimella hakumenettelyllä. Yhtymärovastin virka täytetään neljän vuoden määräajaksi. Nelivuotiskausien määrää ei ole rajattu. Yhtymärovasti siunataan tehtäväänsä. Seurakuntayhtymään kohdistuvien tehtävien lisäksi yhtymärovasti huolehtii muista tehtävistä, jotka piispa tai tuomiokapituli hänelle mahdollisesti antaa. Yhtymärovasti on muiden kirkkoherrojen hallinnollinen esimies. Esitys ei kuitenkaan rajaa yhtymän seurakuntien ja kirkkoherrojen toiminnallista itsenäisyyttä, koska yhtymärovasti ei ole seurakuntayhtymän alueella tehtävän hengellisen työn johtaja muutoin kuin seurakuntayhtymän yhteisen työn osalta. Sen vuoksi yhtymärovastin tehtävä ja asema eivät rajoita kirkkoherran hengellistä johtajuutta seurakunnassa eivätkä piispalli-
Seurakuntarakenteiden
2012 0/175/7 Kirkolliskokouksen syysistunto Asianro 2012-00195 Seurakuntarakenteiden kehittämisen päälinjat Kirkkohallituksen esitys 11 / 2012 kirkolliskokoukselle SUOMEN EV.LUT.KIRKKO SISÄLLYS: I JOHDANTO